Манзилингиз:Муслимаат»Хадичаи Кубро мадрасаси»Энг яхши китобга энг яхши одоб\nBy Muslimaat on\t Oktabr 10, 2016 Хадичаи Кубро мадрасаси\nҚуръони Карим башарият учун нозил қилинган энг яхши китоб, Аллоҳ таолонинг мўжизасидир. Шу боис унга нисбатан муносиб одоб, ҳурмат кўрсатилиши лозим.\nЖунуб ва ҳайз кўрган аёл тасбеҳ, таҳлил, таҳмид, такбир айтиши ва Пайғамбаримиз (соллаллоҳу алайҳи васаллам)га салавот йўллаши мумкин. Бу тоифадагилар мусибат етганда Қуръон оятини ният қилмаган ҳолда: «Иннаа лиллааҳи ва иннаа илайҳи рожиъун», дейишлари жоизлигига уламолар иттифоқ қилишган. Шунингдек, улар уловга минишда: «Субҳааналлазий саххоро ланаа ҳаазаа ва маа куннаа лаҳу муқринийн», деб айтишлари ва фақат дуо нияти билан: «Роббанаа аатинаа фид-дунйаа ҳасанатав-ва фил-аахираоти ҳасанатав-ва қинаа азаабан-наар», дейишлари ҳам жоиз;\nХоҳ намозда ёки бошқа ҳолатда бўлсин, қироат аввалида таъаввузни айтиш мустаҳаб, вожиб эмас. Шунингдек, Тавба сурасидан бошқа ҳамма суралар аввалида\n«Осмонлар ва Ернинг яратилишида, тун ва куннинг ўрин алмашиб туришида ақл эгалари учун аломатлар бордир. Улар туриб ҳам, ўтириб ҳам ётиб, ҳам Аллоҳни зикр этадилар* ва осмонлару Ернинг яратилиши ҳақида фикр юритадилар (ва дуо қиладилар): «Эй, Раббимиз! Бу (коинот)ни беҳуда яратмагансан. Сен (айблардан) пок Зотдирсан. Бас, бизни дўзах азобидан сақлагин!» (Оли-Имрон сураси, 190-191-оятлар).\nАбу Мусо Ашъарий разияллоҳу анҳу айтади: «Мен Қуръонни намозда ҳам, ётоғимда ҳам ўқийман».\nЖундуб ибн Абдуллоҳ розияллоҳу анҳудан ривоят қилинади: «Набий соллаллоҳу алайҳи васаллам: «Қуръонни унга қалбларингиз улфат бўлиб турганда қироат қилинг. Қачон ихтилоф қилсангиз, туриб кетинг», дедилар» (Икки шайх ривояти).\n«Набий соллаллоҳу алайҳи васаллам: «Аллоҳ чиройли овозли набийнинг овоз чиқариб Қуръонни оҳангли қилиб ўқиганига қулоқ солганчалик ҳеч бир нарсага қулоқ солмаган», дедилар» (Иккисини учовлари ривоят қилган).\n«Ва Қуръонни «тартил» билан (дона-дона қилиб) тиловат қилинг!» (Муззаммил сураси, 4-оят), деб буюрган.\nҚуръонни тартил билан ўқишга бўлган фармони илоҳий барча мўмин-мусулмонларга оммавий фармондир. Муҳаммад (алайҳиссалом)га фаришта Жаброил (алайҳиссалом) Қуръонни тартил билан ўқиб берганлар. Ўз навбатида Пайғамбар (алайҳиссалом) умматларига тартил билан ўқиб берганлар.\n«У кишидан, Набий (соллаллоҳу алайҳи ва салам)нинг қироатлари қандоқ бўлган, деб сўралганда, чўзиб ўқиш бўлган, деди ва Бисмиллаҳир Роҳманир Роҳийм, деб бисмиллаҳни чўзиб, ар-Роҳманни чўзиб, ар-Роҳиймни чўзиб қироат қилди» (Имом Бухорий ва Абу Довуд ривоят қилган).\nШарҳ: Албатта, Аллоҳ таоло Қуръони Каримни Муҳаммад (соллаллоҳу алайҳи васалам)га Жаброил (алайҳиссалом) орқали нозил қилган. У Зот Қуръони Каримни қандоқ қилиб қабул қилиб олган бўлсалар, худди шундоқ қилиб ўз саҳобаларига ўргатганлар. Саҳобаи киромлар эса худди ушбу ривоятда Анас розияллоҳу анҳу ўргатаётганларидек тобеинларга ўргатганлар. Ана шу тарзда Қуръони Карим ва унинг қироати авлоддан-авлодга омонат ила ўтиб келмоқда.\nХулоса килиб айтганда, тиловат Расулуллоҳ (соллаллоҳу алайҳи васалам)нинг тиловатларига ўхшаши керак. Бунинг учун эса Қуръони Карим қироатининг силсиласи Набий (соллаллоҳу алайҳи васалам)га бориб туташадиган устоздан ҳар бир ҳарфини, ҳар бир сўзини, ҳар бир оятини мукаммал ўрганиш лозим бўлади.\n«Хадичаи Кубро» аёл-қизлар мадрасаси\nodob quron oqish tilovat


Тарвуз – энг фойдали неъмат – Mulohaza.uz\nҲар бир инсон ўз организмини турли мева ва сабзавотларнинг шарбатлари ёрдамида тозалаб туриши керак. Лекин қандай шарбатни кўпроқ истеъмол қилиш ҳақида фикрлар турлича.\nЖаҳонга машҳур «Marie Claire» журнали мутахасислари ўтказган тадқиқотларга кўра, турли-туман маҳсулотлар орасида тарвуз энг фойдали эканлиги аниқланди. Тадқиқотчилар тарвузнинг қуйидаги жиҳатларини алоҳида таъкидлаб ўтдилар:\n1. Агар тарвуз кундалик рационга киритилса, вазнни самаралироқ назорат қилиш ва тери остидаги ёғларни камайтириш мумкин. Тарвуз организмдан холестеринни чиқариб ташлайди. Демак, юрак касалликларнинг олдини олишда ҳам ёрдам беради.\n2. Мева шарбатларини кўп миқдорда истеъмол қилиш аллергияни қўзғатиши мумкин. Узоқ вақт амал қилинадиган шарбатли пархез ошқозон билан боғлиқ муаммоларни, ҳатто диабетни келтириб чиқариши мумкин. Лекин тарвуз, умуман, аллергияни қўзғатмайди, уни чекланмаган миқдорда истеъмол қилиш мумкин.\n3. Магний моддаси антидепрессант ҳисобланади, у тарвузда кўп миқдорда мавжуд. Асабларни тинчлантириб, уйқуни йўлга қўйиш ва диққат-эътиборни жамлаш учун керакли гормонларни ишлаб чиқади.\n4. Тарвуз фолий кислотасига бой бўлиб, у ҳужайраларнинг бўлиниш жараёнида бевосита қатнашади ва оқсилларнинг ишлаб чиқарилишини тартибга солади. Шу боис тарвуз мушак массаси ривожланишига ижобий таъсир кўрсатади.\n5. Тарвуз таркибидаги L-цитруллин аминокислотаси мушаклардаги зўриқишни бартараф этишда ёрдам беради. Кучли жисмоний ҳаракат пайтидаги оғриқ мушакларда сут кислотасининг тўпланиши туфайли пайдо бўлади. L-цитруллин уни ораганизмдан тезроқ чиқиб кетишига кўмаклашади ва оғриқни енгиллаштиради ҳамда киши учун зарур бўлган кучни тиклаш учун зарур бўлган вақтни камайтиради.\nТайёрловчи Минурахон БОЗОРОВА, шифокор.\nКўрилган : 590\nУмримда биринчи марта… ўзбек бўлга-нимга уялдим…


Пирло: «Интер» ҳозирги таркиби билан 2 йилдан бери ўйнамоқда, бизда эса янги жамоа бор»\n«Ювентус» бош мураббийи Андреа Пирло А Сериянинг 25-туридан ўрин олган «Специя»га (3:0) қарши баҳсдан сўнг ўз фикрлари билан ўртоқлашди.\n«Ўйиннинг секин бошланиши психологик эмас, кўпроқ жисмоний чарчоққа боғлиқ эди. Бу бир хил таркиб билан кўплаб ўйинлар ўтказганингизда содир бўлади.\nБаҳсни бошқаришга ҳаракат қилдик. Захирадан футболчилар тушгач, ҳужумларимиз ўткирлашди ва имкониятлардан максимал даражада фойдалана олдик.\nБизда ажойиб жамоа бор, аммо, афсуски, сўнгги пайтларда хоҳлаганимдек футболчиларни алмаштира олмаяпман.\nТаъқиб узоқ давом этишини биламиз. «Интер» 2 йилдан буён ҳозирги таркиби билан ўйнамоқда, улар мукаммал ривожланган ёндашувга эга. Бизда эса янги жамоа бор. Аммо охиригача пойгада бўлишни хоҳлаймиз», – дея Пирлонинг сўзларини келтиради Football Italia.\n«Ювентус» 49 очко билан 3-ўринни эгаллаб турибди ва пешқадам «Интер»дан 7 очкога ортда қолмоқда.


Самарқанд вилоятида COVID-19 инфекциясига текшириш лабораториялари нечта? - zarnews.uz\nСамарқанд вилоятида касалланиш ҳолатларининг аксарияти касалланган фуқаролар билан мулоқотдагилар ўртасида учрамоқда.\nАйни пайтда вилоятда 1843 (94%) нафар коронавирус инфекциясига чалинган фуқаролар соғайган.\nҲозирда вилоятимизда 120 нафар коронавирус инфекцияси билан касалланган беморга шифокорларимиз томонидан белгиланган стандартлар бўйича даво чоралари кўрилмоқда.\nҚайд этилган ҳар бир касалланиш ҳолати юзасидан тўлиқ эпидемиологик суриштирув ишлари олиб борилиб, касаллик аҳоли ўртасида тарқалишининг олдини олиш мақсадида мулоқотда бўлганлар ўз вақтида тиббий кузатувга тўлиқ олинмоқда ва назорати ўрнатилган.\nКоронавирус инфекциясига жами 211234 дан ортиқ фуқаролар вилоят СЭО маркази вирусология лабораториясида ва унинг филиал лабораторияларида текширувдан ўтказилган.\nАҳолига қулайлик яратиш мақсадида вилоят ОИТСга қарши кураш марказида (ветеринария ва тиббиёт институти лабораториясида жойлашган), Каттақўрғон шаҳар санитария-эпидемиологик осойишталик маркази лабораториясида ва Самарқанд шаҳрида ташкил этилган махсус тақсимлаш марказида COVID-19 коронавирус инфекциясига текшириш учун махсус лабораториялар ташкил этилган бўлиб, фаолият олиб бормоқда. Бундан ташқари “Неовита”, “Паризода медикал сервис”, Самарқанд тиббиёт-диагностика хусусий клиникаларида ва Самарқанд тиббиёт институтининг 1-клиникасида махсус лабораториялар ташкил этилган. Ушбу лабораториялар билан биргаликда 2020 йилнинг 14 сентябригача вилоят бўйича 211234 нафар фуқаролар CОVID-19 коронавирус инфекциясига текширилган. Аниқланган касаллик ўчоқларида эпидемияга қарши тадбирлар олиб борилмоқда.\nАниқланган касаллик ўчоқларида, ташкилотларда эпидемиологик вазиятга қараб, мунтазам равишда дезинфекция тадбирлари олиб борилмоқда.


Пластмасса тоғорада яшаган қўл ва оёқсиз туғилган қиз » Ўзбекистон янгиликлари – Zamin.uz\nРаҳма Харуна олти ойлик бўлгунга қадар соғлом бўлган, ўша пайтдан бошлаб ота-онаси унинг ўсмаётганлигини пайқашди. У қаттиқ иситмалашни бошлаган, кейин эса уни ошқозон ва тана оғриғи безовта қилган, дея хабар бермоқда Quora.\nРаҳманинг сурункали оғриғи унинг ногиронлигини келтириб чиқарди. Унинг оиласи уни пластик идишга солиб, ғамхўрлик кўрсатди. Унинг чўмилиш ва бошқа кўплаб масъулиятларини 10 ёшли укаси бажарган.\nРаҳманинг оиласи унинг ҳаётини енгиллаштириш учун қўлларидан келганини қилишди. Раҳманинг отаси Ҳусайний: “Мен 15 йилдан бери қизимни даволаниш йўлларини қидирдим. Мен деҳқончилик қиламан, бозорга бораман ва кўп пул топиш учун иш қидираман. Мен ўзимнинг деярли ҳамма нарсамни сотдим. Мен шу пайтгача бир миллиондан ортиқ пул сарфладим. Хайр-эҳсон қилган нарсамнинг миқдорини фақат Худо билади."\nАфсуски, Раҳма Харуна 2016 йил 25 декабр якшанба куни 19 ёшида вафот этди. Тасаввур қилинг-а, бутун умр пластик идишда яшаяпсиз. Бу жуда оғир ва аянчли. Инсон бўла туриб инсондек яшай олмаслик, болалигини болалар билан ўйнамасдан ўтказиб юбориш. Жойинг жаннатдан бўлсин, Раҳма Ҳаруна!\nТеглар: ногирон қўл ва оёқсиз\nЯнгиликлар » Ҳаёт тарзи » Пластмасса тоғорада яшаган қўл ва оёқсиз туғилган қиз\n06:40 5 ёшида фарзандли бўлган қизалоқ дунёдаги энг ёш она ҳисобланади\n08:47 Инсонлар узоқ вақт бошқа инсонлар билан ўзаро мулоқот қилмаса нима бўлади?\n22:22 Болливуд юлдузи Шоҳруххоннинг сирлари фош бўлди\n17:32 Актёр Рэнс Ховард 89 ёшида вафот этди


20 январь, 2020, 10:02 1246\nҚўқонлик рекордчи билан суҳбат.\nҲамюртларимиз орасида ажойиб маҳоратга эга инсонлар кўплаб учрайди. Лекин уларнинг кўпчилигининг бундай истеъдодларини барча ҳам билавермайди. Ваҳоланки, уларнинг бажараётган трюклари ақлбовар қилмас даражада бўлса ҳам...\nБугун, биз 50 ёшда бўлган қўқонлик бокс мураббийи Бурхон ака Мансуров ҳақида сўз юритмоқчимиз. Бу мураббий ушбу ёшда турникда 250 маротаба айланади. Тасаввур қиляпсизми, оғизнинг бир четидан чиқиб кетади. Лекин бу учун улкан жисмоний тайёргарлик керак. Боз устига ўзига хос рекорд!\nБиз ушбу рекорд соҳиби билан боғланиб, суҳбат қурдик.\n- Бурҳон ака асосий мавзуга ўтишдан аввал, бокс мураббийлигидаги фаолиятингиз борасида бироз маълумот берсангиз?\n- 1991 йилдан Қўқонда биринчи болалар ва ўсмирлар спорт мактабида мураббийлик қилиб келаман. 2000 йилда Руфат Рисқиев номидаги ўз клубимни ҳам очишга эришдим. Айнан боксимизнинг тирик афсонаси ўша вақт Қўқонга ташриф буюриб, ўзлари мазкур залимизни очиб берган. Ҳозирда Ғайратжон ака Абдусатторов билан биргаликда 100 дан ортиқ болаларга бокс сир-асрорларини ўргатиб келмоқдамиз.\n- Қўқон бокси Ўзбекистонда ўз ўрнига эга. Балки, сизнинг шогирдларингиз орасида ҳам яхши натижалар қайд этгани бордир?\n- Албатта, 2007 йил Ўктамжон Раҳмонов ёшлар ўртасида жаҳон чемпиони бўлган. 2010 йил Гуанжоуда бўлиб ўтган Осиё ўйинларида кумуш медални қўлга киритган. 2012 йилги Лондон Олимпиадаси иштирокчиси. Қолаверса, эндиликда ёш истеъдодларни тарбия қилишда давом этмоқдамиз. Насиб қилса, тез орада яна чемпионлар етиштириб берамиз деган умиддамиз.\n- Келинг энди суҳбатимизнинг асосий мавзуси турникдаги ажойиб трюкларингиз борасида сўз юритсак, бу мукаммалликка қандай эриша олгансиз?\n- Боксдан кейин, гимнастика залига кириб, ушбу спорт туридаги мураббий Раҳимжон Жўрабоев ёрдамида бу йўналишда машғулотлар ўтказар эдим. Шундай қилиб, турникда айланишни ҳадисини олганман. Ҳозирга қадар мазкур мураббий билан маслаҳатлашиб, хатоларим устида ишлайман.\n50 ёшда 250 маротаба айланиш... Буни мўжиза деб ҳам атасак бўлади?\n- Йўқ мўжиза эмас. Инсоннинг имкониятлари кенг. Мен асосан ҳафтанинг сешанба, пайшанба ва шанба кунлари машғулотлар ўтказаман. Ўз устимда тинмай ишлаганим сабабли ушбу маррани забт эта олдим.\n- Мазкур ёшда бундай натижа қайд этган бўлсангиз, ёшлик даврингизда қандай кўриниш олган?\n- Буни қайд этиш тез фурсат ичида рўй бермайди. Йиллар давомида эришилади. Мен дастлаб, 120, 130, 150, 163 ,170, 205, 215 ва 250 тага чиқарганман. Дастлаб, 25-27 ёшимда 102 та қила олгандим. Бир ҳафтага қадар бошларим оғриб, дорилар таъсир қилмай юрди. Шунинг учун, бундай машқларни ҳамма ҳам қила олмайди. Ўз вақтида Собиқ Иттифоқ терма жамоаси аъзоси бўлган, бу борада яхши натижалар қайд этган спорт гимнастикачиси, ҳозирда мураббий Роман Саидович ўша вақтдаги терма жамоада бундай натижалар қайд этганини кўрмаганман ва эшитмаганман дейди. Мураббий Келдиёр Ҳасанов Ўзбекистон терма жамоаси таркибида Осиё ва жаҳон ареналаридаги мусобақаларда иштирок этган. У ҳам бунақасини кўрмаганман дейди. Бу борада хабари борлар жаҳон рекорди деб эътироф этишади. Лекин ўзим аниқ маълумотга эга эмасман. Қолаверса, бирор бир жойда бу ўз тасдиғини топмаган. Хуллас, ёмон натижа эмас экан деган хулосага келаман. Яна шуни қўшимча қилмоқчиманки, Rekord.uz кўрсатувини кўриб янада илҳомланиб қаттиқ мехнат қила бошлагандим. Афсус бу кўрсатув ҳам йўқ бўлди.\n- Тиббиёт ходимлари билан маслаҳатлашиб турасизми?\n- Бундай турдаги мусобақалар ёки бирор бир шоуда иштирок этганмисиз?\n- Йўқ иштирок этмаганман. Ўзим учун қилар эдим. Лекин Гиннеснинг рекордлар китобидан ўрин олса, 100 минг АҚШ доллари тақдим этишини эшитиб, 300 тага чиқариш учун ҳаракат қилаяпман. Албатта, бунинг ўзига яраша сабаби ҳам бор.\n- Қандай сабаб?\n- Агар, ушбу рекордни қайд этиб, мазкур суммани қўлга кирита олсам. Руфат Рисқиев номидаги бокс клубимни янада такомиллаштириб, келажакда Жаҳон, Олимпиада чемпионларини етиштириб бериш истагидаман. Ҳозирда, залимизда камчиликлар жуда кўп.\n- Умуман Гиннесда бу турдаги рекорд қандай?\n- Тўғриси, хабарим йўқ.\n- Бу борадаги натижаларингиздан спортимиз мутасаддилари ёки шундай шоулар уюштирувчи шахсларнинг хабари борми?\n- Менимча йўқ. Кимга қизиғи бор?\n- Демак, мақсад 300 лик маррани забт этиш?\n- Ҳа. Рамазон ойида ушбу натижани қайд этиш истагидаман.\n- Нега айнан муқаддас Рамазон ойида?\n- Бунинг ўзига яраша сабалари кўп. Айнан, 250 тани ҳам ушбу рўзаи рамазон кунлари қила олганман. Қолган вақтлар қоринда жуда кучли зўриқишлар бўлади. Бошларингиз жуда қаттиқ оғрийди. Лекин айнан мазкур ойда бундай ҳолатлар кузатилмаган. Буни мўжиза десак бўлади.\n- Демак, бу машғулот ҳаётингизнинг бир бўлагига айланиб улгурибдида?\n-Шубҳасиз, бусиз тура олмайман. Ҳудди, бир нимасини йўқотиб қўйган одамга ўхшайман. Асосан, кун ора жиддий машғулотлар қилсамда, ҳар куни турникка бориб, бир оз машқ қилмасам бўлмайди. Айтиб ўтганингиздек ҳаётимнинг мазмунига айланган.\n- Мазмунли суҳбатингиз учун ташаккур. Ўйлаймизки, ўша Гиннеснинг рекордлар китобидан ўрин олишингизга тилкакдошмиз?


Маданият ва спорт ишлари вазирлиги суд қарорини тан олмади\nЗикрилло Ишонч Термиз санъат коллежи директори лавозимидан бўшатилган Худойберди Нортожиев суд қарори билан мансабига тикланган бўлса-да, Маданият ва спорт ишлари вазирлиги бу қарорга бўйсунмаётганидан шикоят қилмоқда.\n2 йил давомида коллежга раҳбарлик қилган Х.Нортожиев кутилмаганда ўз лавозимдан бўшатилди. Собиқ директор нима сабабдан ишдан бўшатилганига қизиқиб, аввал Сурхондарё вилояти маданият ишлари бошқармаси бошлиғига мурожаат қилди. Бошлиқ унга Маданият ва спорт ишлари вазирлигига мурожаат қилишни маслаҳат берди.\n“Вазирликдагилар ишдан бўшатиш тўғрисидаги буйруқ кўрсатилмаслиги, мен эса танловдан ўта олмаганим учун бўшатилганим, ўрнимга ўринбосарим Ҳайитмурод Примов тайинланганини айтди. Танлов хулосаларини эса Вазирлар Маҳкамасидан сўрашим лозимлигини билдирди”, - дейди Х.Нортожиев.\nШундан сўнг Х.Нортожиев даъво аризаси билан Шайхонтоҳур туманлараро фуқаролик ишлари судига мурожат қилди. Суд даъвогар фойдасига ҳал қилув қарори чиқарди.\nХ.Нортожиевнинг сўзларига қараганда, суднинг 2005 йил 29 апрелдаги ҳал қилув қарорида уни ишга тиклаш ва мажбуран бекор юрган кунлари учун уч ойдан кўп бўлмаган муддатдаги иш ҳақини тўлаш белгиланган. Аммо орадан уч ойдан ортиқ вақт ўтганига қарамай, вазирлик раҳбарияти суд қарорини тан олмай, уни ижро этмай келяпти.\n“Вазирнинг биринчи ўринбосари Бахтиёр Сайфуллаев суд нечта қарор чиқарса ҳам мени ишга тиклаш ҳақида буйруқ чиқарилмаслигини, фақат Бош вазир Шавкат Мирзиёев айтсагина ишга тикланишимни айтди”, - дейди Х.Нортожиев.\nМаданият ва спорт ишлари вазири биринчи ўринбосари Бахтиёр Сайфуллаевнинг “Озодлик” мухбири билан суҳбатда билдиришича, Х.Нортожиев дарҳол ишдан бўшатилмаган, балки аттестациядан ўта олмагандан кейин аввал директор ўринбосарлигига тайинланган. Коллеж касаба уюшмаси мажлиси бу масалани кўриб чиқиб, уни умуман ишдан кетишга мажбур қилган.\nБ.Сайфуллаевнинг қўшимча қилишича, айни пайтда суднинг Х.Нортожиевни ишга тиклаш тўғрисидаги қарори ижроси вазирлик аппеляция ёзгандан кейин тўхтатилган.\nХ.Нортожиевнинг адвокати Юсуф Деҳқоновнинг таъкидлашича, Конституция ва амалдаги қонунчиликка кўра, ҳар қандай муассаса, мақоми қандай бўлишидан қатъи назар, суд қарорини бажариши шарт.\n“Маданият ва спорт ишлари вазирлиги суднинг ҳал қилув қарорини тан олмагани, бажармагани биз учун кутилмаган ҳол бўлди. Чунки бу қонунни бузишдир”, - деди адвокат.


Жаҳон 18:06 / 21.10.2021 7544\nМосква арбитраж суди Швейцариянинг Sqwin SA компанияси даъвоси бўйича Россия ҳудудида Samsung смартфонларининг 60дан ортиқ модели сотувини тақиқлади.\nСуд қарорига кўра, Samsung Electronics Co Ltd. компанияси ва «Самсунг Электроникс Рус Компани» дистрибьюторига Samsung Galaxy Z Flip, Samsung Galaxy Fold, Samsung Galaxy S21 ва Samsung Pay тўлов сервиси ўрнатилган бошқа моделларни олиб кириш ва сотиш тақиқланди.\nSqwin SA компаниясининг таъкидлашича, Корея компаниясининг тўлов сервиси Швейцария компаниясининг электрон тўлов тизимига олган патентини бузади. Июлда суд Sqwin SA талаби билан Россияда Samsung Pay тизимидан фойдаланишни тақиқлаганди.\nСудга сабаб бўлган 2686003-рақамли патентда «харидорнинг мобил қурилмаси ва сотувчининг касса тизими билан симсиз боғланган ҳолда онлайн тўловни амалга ошириш усули» кўрсатилган. Унинг муаллифи Виктор Гульченко бўлиб, Россияда патентга ариза 2013 йилда берилган.\n15:30 / 18.11.2021 25431


Вазирлар Маҳкамаси ҳузуридаги Фан ва технологияларни ривожлантиришни мувофиқлаштириш қўмитаси, Наманган вилояти ҳокимлиги ҳамда вилоят ҳудудий -инновация фаолияти ва технологиялар трансфери маркази ҳамкорлигида ўтказилган -тадбирда Фарғона водийсидаги бир қатор илмий тадқиқот институтлари, олий таълим муассасалари ҳамда бошқа ташкилотлар 120 дан зиёд ишланмалари билан қатнашди.\nКўргазманинг очилиш маросимида сўзга чиққанлар мамлакатимизда илм-фан ва ишлаб чиқариш ўртасидаги амалий ҳамкорликни кучайтириш йўлидаги саъй-ҳаракатлар юксак самара бераётганини алоҳида таъкидладилар.\nХусусан 2008 йил 15 июлдаги “Инновацион лойиҳалар ва технологияларни ишлаб чиқаришга татбиқ этишни рағбатлантириш борасидаги қўшимча чора-тадбирлар тўғрисида”ги қарор олий таълим, фан ҳамда илмий тадқиқот муассасаларининг интеллектуал салоҳиятидан унумли фойдаланиш, илмий изланишлар натижаларини амалиётга дадиллик билан жорий этиш, фан, таълим ва ишлаб чиқариш интеграциясини мустаҳкамлашга хизмат қилмоқда.\nТадбир давомида саноат корхоналари, фермер хўжаликлари ва кичик бизнес субъектлари вакиллари таклиф этилаётган инновацион лойиҳалар билан яқиндан танишдилар. Жумладан, қайта тикланувчи энергия манбаларидан самарали фойдаланиш, тупроқ унумдорлигини ошириш, пахта тозалаш корхоналаридаги технологик жараёнларни такомиллаштириш каби йўналишлардаги бир қатор ишланмалар кўпчиликнинг эътиборини тортди. Айниқса, Фанлар академияси қошидаги республика энергетика ва автоматика институти таклиф этган мини ГЭС ҳамда электр тежамкорлиги лойиҳаси ташриф буюрганларда катта қизиқиш -уйғотди. Боиси, кичик сой ва каналларга мўлжалланган ушбу қурилмани ишга тушириш орқали исталган ҳудудда қўшимча электр қувватларини ҳосил қилиш имконияти юзага келади. Яна бир жиҳати, бу лойиҳани амалга оширишда тижорат банкларининг имтиёзли кредитидан фойдаланиш мумкин.\nШунингдек, кўргазмада илм-фан тараққиёти йўлидаги изланишларнинг назарий -жиҳатлари ҳам муҳокама этилди. Унда олимлар ва ёш тадқиқотчилар қайта тикланувчи энергия манбаларини ривожлантириш, кимё, биология, биотехнология соҳасидаги изланишлари борасида ўзаро фикр алмашдилар.\nКўргазма якунида илмий муассасалар ҳамда хўжалик юритувчи субъектлар ўртасида 392 миллион 100 минг сўм қийматидаги 20 дан ортиқ шартномалар имзоланди.\nМазкур рукндаги бошқа мақолалар: « Атроф-муҳит мусаффолиги ва экологик барқарорлик\tЭътибор ва рағбат »


UFF.uz'да InterSPORT блоги: Қаерда мухлис кўп?\nInterSPORT блоги: Қаерда мухлис кўп?\nЯнгиликлар » ЖАҲОН Газетамизнинг аввалги сешанба сонида Европадаги 7та энг кучли миллий чемпионат якунларига тўхталиб, маҳсулдорлик, турнир жадвали зичлиги ҳамда пенальти масаласини кўриб чиққан эдик. Бугун ўша мавзуни давом эттириб, сариқ ва қизил карточкалар, тўпурарлар ва мухлислар ташрифига боғлиқ якуний статистик натижалар билан таништирамиз. Ўйлаймизки, қайси чемпионатда кўпроқ карточка кўрсатилганию, кучлироқ «аншлаг» кузатилгани кўпчиликни қизиқтирса керак.\nСАРИҚ КАРТОЧКА Аввалги икки мавсум якунларини солиштирсак, охиргисида аксарият чемптонатларда сариқ карточкалар сони камайди. Аниқроқ айтсак, бу борада биргина Англия премьер-лигасида ўсиш, қолган 6та биринчиликда эса пасайиш кузатилди. Англиялик ҳакамлар мавсум-2015|2016да ҳар бир ўйинда ўртача ҳисобда 3,19 марта «сариқ» берган бўлсалар, якунланган чемпионатда бу кўрсаткич 3,71га ошди. Максимал даражадаги пасайиш эса «А» сериясида қайд этилди: ўртача ҳисобда 5,08та огоҳлантириш ўрнига 4,52та. Одатга кўра, сариқ карточкалар масаласида энг юқори кўрсаткичлар яна Испания ва Португалия чемпионатларига тегишли бўлди. Ҳакамлар Ла-лиганинг 1та ўйинида ўртача ҳисобда 5,16 марта сариқ карточка кўрсатдилар, Португалия примеросида эса 4,73 марта. Франция (3,40та) ва Россия (3,70та) биринчилигига тегишли ўртача кўрсаткичлар эса энг пасти ҳисобланади.\nАнглияда сариқ тусли карточкалар сони ошган бўлсада, «қизил» сезиларли даражада камайди. Яъни 380та ўйинга бор-йўғи 41та четлатиш тўғри келди. Бир йил олдин «қизил»лар сони 59тага етганди. Демакки, АПЛ футболчилар анча эҳтиёткор ўйнашган. Умуман, Англия чемпионатининг битта ўйинига ўртача ҳисобда 0,11та қизил карточка тўғри келди ва бу бошқа лигалардаги кўрсаткичдан жуда-жуда паст. Ҳа, Германияда ҳам «қизил»лар сони кам. Аммо бир йил олдинги мавсумга нисбатан олганда, биргина бундеслигада ўсиш қайд этилди - ўртача 0,13та ўрнига 0,18та четлатиш. Португалияда эса «қизил» масаласидаги ўртача кўрсаткич сезиларли даражада тушди - 0,39дан 0,26га.\nМавсум-2016|2017 бўйича «Олтин бутса» лауреатига айланган Лионель Месси голга кам вақт сарфлаш масаласида ҳам 7та лиганинг энг яхши тўпурарлари орасида 1-ўринни эгаллади. Аргентиналик футболчи примерода «Барселона» учун ўртача ҳисобда ҳар 76,5 дақиқада 1та гол урди. Эътиборлиси, таҳлил учун олинган 7та лигадан 5тасининг бош голеадори 1та тўлиқ ўйин учун 1тадан кўпроқ гол натижасига эга. Фақат Эдин Жеко («Рома») ва Фёдор Смолов («Краснодар») «90 дақиқада 1та ёки кўпроқ гол» қоидасига амал қила олишмади. «А» серияси бош тўпурари ҳар 105,3 дақиқада гол қувончини туйган бўлса, Россия премьер-лигаси вакилида бу кўрсаткич 107,4 дақиқани ташкил қилди. Лекин Смолов бошқа масалада мақтанишга ҳақли - «Краснодар» ҳужумчиси худди Гарри Кейн («Тоттенхэм») каби кетма-кет иккинчи марта чемпионатнинг бош голеадори бўлди. Айтганча, у аввалги мавсумда голга кам вақт сарфлаш масаласида инглиз футболчисини ортда қолдирганди (127 дақиқага 134,8 дақиқа кўринишида).\nInterFutbol.uz нинг Telegram даги саҳифасига уланинг – энг сўнгги янгиликлар, қизиқарли блоглар ва таҳлилий материаллар энди бир тўпламда. Манба: www.uff.uz Ўқилган: 1739. Фикрлар: 0.\nСана: 18.06.2017 22:50.\nЯнги ўйинми? Йўқ, янги кайфият! (Дмитрий Михайлович блоги)\nInterSPORT блоги: Конфедерациялар кубогида ўйнаётган қочоқ, модель ёки реперларни танийсизми?\nНикита Рафалович финалга чиқди (1News.Uz блоги)\nInterFUTBOL блоги: Футбол тарихидаги энг қимматбаҳо дарвозабонларни биласизми?\nУ Роналду, Месси ва Пеледек буюк футболчи бўлиш кучига эга. «Манчестер Сити»нинг янги юлдузи (Hojiakbar Sirojiddinov блоги)\nToday.uz - tezkor axborotlar sayti. Bugungi futbol nigoxi Камолиддин Баховуддинов\nJanob Futbol InterSPORT - оммабоп спорт мақолалари


ЎзА - “Улли ҳовли” сайёҳларни чорлайди\n03.11.2014 18:17 Чоп этиш версияси\n“Улли ҳовли” сайёҳларни чорлайди\nМамлакатимизда барча соҳалар сингари сайёҳликни ривожлантиришга ҳам алоҳида эътибор қаратилмоқда. Дунёнинг барча минтақаларидан келаётган сайёҳлар узоқ ўтмишдан сўзловчи қадимий осори-атиқалар, юртимизнинг бетакрор табиати ва миллий қадриятларимизга катта қизиқиш билдирмоқда.\nПрезидентимиз раҳнамолигида миллий қадриятларимизни асраб-авайлаш тарихий обидаларни таъмирлаш, тиклаш, атрофини ободонлаштириш, туризмни ривожлантириш борасида улкан ишлар амалга оширилмоқда. Жумладан, Хоразм вилоятидаги “Улли ҳовли” қалъаси ҳам қайта тикланиб, янгидан чирой очди.\nДавлатимиз раҳбарининг 2013 йил 20 мартдаги “2013-2015 йилларда Хоразм вилоятида туризм соҳасини ривожлантириш Дастури тўғрисида”ги қарори воҳада инфратузилма, хизмат кўрсатиш ҳамда сайёҳликни янада ривожлантиришда муҳим дастуриламал бўлаётир.\nУшбу ҳужжатга биноан амалга оширилаётган ишлар доирасида “Улли ҳовли” қалъаси замонавий сайёҳлик марказига айлантирилди.\n– Марказимиз миллий ҳунармандлик, урф-одат ва анъаналаримизга оид экспонатлар билан бойитилган, – дейди “Улли ҳовли” сайёҳлик маркази раҳбари Давлатназар Ражабов. – Эндиликда сайёҳлар нафақат тарихий обидалар, балки катта Ғазовот канали соҳилида барпо этилган сўлим масканлар – ёзги ва қишки оромгоҳларда табиат манзараларидан баҳраманд бўлиш, миллий таомларимиздан татиб кўриш имкониятига ҳам эга бўлмоқда.\nБу ерда туя, от каби уй ҳайвонлари ҳамда парранда боқиш йўлга қўйилган. Меҳмонлар тегирмонда ун ва гуруч тайёрлаш ҳамда улардан турли-туман таомлар тайёрланишига гувоҳ бўлади. Бу сайёҳлар оқимининг янада кўпайишига хизмат қилаётир.\nЎтган йили “Улли ҳовли”га мингдан зиёд чет эллик келган бўлса, жорий йилда бу кўрсаткич қарийб икки борабар ортиши кутилмоқда.\nМарказда уюштириладиган миллий ўйинлар, кураш мусобақалари, куй-қўшиқлар меҳмонларда қизиқиш уйғотмоқда.\n– Президентимиз раҳнамолигида туризмни ривожлантириш борасида амалга оширилаётган кенг кўламли ишлар юртимизга келаётган сайёҳлар оқимининг кўпайишига хизмат қилмоқда, – дейди “Ўзбектуризм” миллий компаниясининг Хоразм вилояти бўлими раҳбари О.Раҳимов. – Шу кунларда Боғот ва Шовот туманларидаги тарихий объектларда қайта тиклаш ва таъмирлаш ишлари бажарилаётир.


Мактаб ёшидаги болаларни мажбурий таълимга жалб этиш мақсадида тумандаги хар бир таълим муассасаларини худуд ва микрохудудларга бириктириш тўғрисида\n5163 Қува туман ҳокимияти 27/07/2019 09/08/2019 0\nҚува тумани халқ таьлими бўлимининг 2019 йил 22 июлдаги “Мактаб ёшидаги болаларни мажбурий таьлимга жалб этиш мақсадида тумандаги ҳар бир таьлим муассасаларини ҳудуд ва микроҳудудларга бириктириш тўғрисидаги” 296-сонли мурожатига кўра, Ўзбекистон Республикаси Вазирлар маҳкамасининг 2017 йил 15 мартдаги “Умумий ўрта таьлим тўғрисидаги Низомни тасдиқлаш ҳақида”ги 140-сонли қарори билан тасдиқланган Низомнинг 5-боб 39-банди ва Маҳаллий Давлат хокимияти тўғрисидаги Қонуннинг 6.25-моддаларига мувофиқ\nҚува тумани халқ таьлими бўлимининг 2019 йил 22 июлдаги “Мактаб ёшидаги болаларни мажбурий таьлимга жалб этиш мақсадида тумандаги ҳар бир таьлим муассасаларини ҳудуд ва микроҳудудларга бириктириш тўғрисидаги” 296-сонли мурожатигмаъқуллансин.\nҚува тумани халқ таьлими бўлими тасарруфидаги ҳар бир таьлим муассасаларига ҳудуд ва микроҳудудларга бириктириш жадвали иловага мувофиқ маъқуллансин.\n“Қува хаёти” газетаси тахририяти (З.Алиева), Қува туман хокимлигининг Ахборот коммуникация технологияларини ривожлантириш бўлими (Д.Хасанов) : мазкур қарор расмий эълон қилиниши ва хокимлик веб-сайтига жойлаштирилиши таъминлансин.\nУшбу қарор ижросини назорат қилиш туман хокими ўринбосари М.Туримов ва туман халқ таьлими бўлими мудири Д. Юнусовлар зиммасига юклатилсин.\nТуман хокими Р.Қурбонов


Чоршанба, 02 Октябр\nТуринликлар юлдузининг Чемпионлар лигасида гол уриши вақт масаласи эди, рақиблар унинг голларидан қочиб қутула олишмайди. Роналду бу турнирда қаторасига 14-мавсумда гол урди, «Байер» эса унинг 33-қурбони бўлди. Бу Раулнинг рекордини такрорлашдир, у Мессини (32 рақиб) ортда қолдирди. Лекин Лео чоршанба оқшомида ўзининг абадий рақобатчисига етиб олиши мумкин, агар «Интер»га қарши ўйинда майдонга тушса ва гол урса. Аргентиналик юлдуз турнирдаги ғалабалар сони (80) бўйича анча ортда қолган: Роналду сешанба оқшомида турнирдаги 102-ғалабасини нишонлади ва Касильясни тахтдан туширди.


Мусулмон шифокорлар бепул тиббий хизмат кўрсатувчи клиникалар ташкил этишди - Fitrat.uz\nБош саҳифа / Хабарлар / Мусулмон шифокорлар бепул тиббий хизмат кўрсатувчи клиникалар ташкил этишди\nМусулмон шифокорлар бепул тиббий хизмат кўрсатувчи клиникалар ташкил этишди\nYanvar 30, 2019\tМусулмон шифокорлар бепул тиббий хизмат кўрсатувчи клиникалар ташкил этишдиda fikr bildirishni o'chirish 82 Кўришлар\nАмериканинг Огайо штатидаги Толедолик бир гуруҳ мусулмон шифокорлар тиббий суғуртаси бўлмаган кишиларга тиббий хизмат кўрсатадиган клиника ташкил этдилар. Аҳамиятлиси шундаки, бу шифокорларнинг хизматидан исталган диний эътиқоддаги инсонлар фойдаланиши мумкин.\n“Ҳар биримиз хайрли ишларни кўпроқ қилишни, ўзимиз ва оиламиздан ташқаридагилар учун ҳам яхшилик улашишни хоҳлаймиз”, – дейди доктор Сулаймон Абавий.\nКлиника очилгунга қадар шифокорлар кўнгилли сифатида фаолият олиб боришганди. Улар уйсизлар учун бошпаналарга боришар ва тиббий хизмат кўрсатишарди. Кейин доктор Махмуд Мусо, мусулмон-эндокринолог, ўз офисидан жой таклиф қилди ва “Халим” клиникаси ташкил этилди.\nДоктор Абавий клиника сабаб инсонлар мусулмонлар ва Ислом ҳақида ҳақиқий тасаввурга эга бўлишларини умид қилмоқда. Чунки баъзан ОАВ орқали исломофобик хабарлар тарқатилиши орқали нотўғри тушунча пайдо бўлишига сабаб бўлмоқда.\nБу Америкада мусулмон шифокорлар эҳтиёжмандларга бепул тиббий ёрдам кўрсатадиган биринчи клиника эмас. 2018 йилнинг апрелида Филаделфиялик мусулмон шифокорлар ҳам ночорларга ёрдам кўрсатиш бўйича клиника ташкил этган эдилар. Жанубий Королинадаги “Шифо” клиникаси эса бир неча йиллардан бери муҳтожларга тиббий ёрдам кўрсатиб келмоқда.\n2012 йилнинг январида бир гуруҳ мусулмон шифокорлар “Раҳмон” клиникасини ташкил этишди ва у Нью-Йорк штати Сиракюс шаҳридаги кам таъминланганларга тиббий хизматларни кўрсатиб келмоқда.\nИлгарироқ, 2011 йилда асли покистонлик шифокорлар Сент-Луис университети ҳудудида жойлашган “Билол” масжидида якшанба куни ночорларга стоматологик, офталмологик, педиатрик ва оғриқсизлантирувчи ёрдамларни кўрсатиш бўйича бепул клиника ташкил этган эдилар.\nАввалги УММУ САЛАМА – Ҳинд бинти Абу Умаййа (Мўминлар онаси)\nКейинги Мусулмон-мураббий ўз шогирдига янги ҳаёт “ҳадя қилди”


Президент собиқ котиби билан судлашмоқда\n29 май 2022, Тошкент вақти: 00:52\nМуртазинга қўйилаëтган айблар орасида президент Шаймиев Туркияда дам олаëтган пайтда вафот этди¸ деган нотўғри хабар тарқатганлик айби ҳам бор.\nҚозонда Татаристон президентининг собиқ матбуот котиби Ирек Муртазин устидан маҳкама жараёни бошланди. Журналист¸ президент ҳақда ёлғон маълумот тарқатганликда айбланмоқда.\nИрек Муртазин қарийиб уч йил давомида Татаристон президенти Минтемир Шаймиевнинг матбуот хизмати бошлиғи бўлиб ишлаган. Ўшанда унинг вазифаси президент амалга оширган ишлар ҳақда расмий маълумот тарқатиш эди.\nМуртазин лавозимидан кетганидан кейин унинг Шаймиевга нисбатан муносабати ўзгарди, яъни, журналист сифатида воқеаларга танқидий назар билан қарай бошлади. Шу тариқа у ўз кузатишларини жамлаб¸ “Татаристоннинг охирги президенти” номли китоб чоп этди.\nМазкур китобда Муртазин совет даврида коммунистик партиянинг юқори лавозимли раҳбарларидан бири бўлган Минтемир Шаймиев 1991 йилда Татаристоннинг биринчи президенти бўлгани ва ўшандан бери Шаймиевнинг авторитаризмга мойиллиги ортиб боргани ҳақда ёзди.\nУч марта Татаристон президенти этиб сайланган Минтемир Шаймиев ҳақида шу пайтгача учта китоб чоп этилган бўлиб¸ уларнинг барида бозор иқтисодиётига ўтишда Татаристон раҳбари намуна сифатида тақдим қилинган эди.\nАммо Муртазиннинг китобида бунинг акси ёзилган. Масалан, китобда президент Шаймиевнинг Татаристонда чуқур илдиз отган коррупцияга барҳам бера олмаётгани ëзилади.\nСуд жараёни бошланиши арафасида Озодликнинг Татар-бошқир хизмати мухбири билан суҳбатлашган Ирек Муртазин¸ маҳкаманинг адолатли бўлишига шубҳа билдирди.\n- Татаристонда бу ишнинг холис кўрилишини кутмаслик керак. Боиси¸ бу ишда жабрланувчи Татаристон президенти, деди Муртазин.\nАгар маҳаллий суд Муртазинни айбдор деб топса, у халқаро ташкилотлар¸ хусусан Старасбургдаги Инсон ҳуқуқлари бўйича Европа судига шикоят қилмоқчи. Айни пайтда¸ Муртазин ўз ҳаёти хавф остида эканини эҳтимолдан соқит қилмаëтир.\n- Конституциявий суд, апелляция суди, Москва, Страсбург. Бу одатдаги босиб ўтиладиган йўл. Мен фақат шикоят қилиш учун жисмонан имкониятга эга бўла олмаслигимдан хавотирдаман. Чунки одам бўлмаса, муаммо бўлмайди, деган гап бор. Мен 29 декабр кунги воқеа қайтарилиб¸ ўлим билан тугаса, ҳайратга тушмаган бўлардим, деди президент матбуот хизматининг собиқ бошлиғи.\nШуни эслатиш жоизки, Ирек Муртазин китобини чоп эттирганидан бир неча ой ўтиб, ўтган йил декабрида номаълум шахслар уни бейсбол таёқчаси билан калтаклаб кетган ва журналист жиддий жароҳат олган эди.\nСудда Ирек Муртазин президент ҳақида нотўғри маълумот тарқатганлик, шахсий ҳаётга дахл қилганлик, оммавий ахборот воситалари орқали маълум гуруҳга нисбатан ижтимоий адоват ёки душманчилик уйғотганликда айбланмоқда.\nМуртазинга қўйилаётган айбловларнинг бир қисми 72 яшар Минтемир Шаймиевнинг Туркияда дам олаётган пайтда оламдан ўтгани ҳақда сентябр ойида ўз блоги орқали интернетда хабар тарқатгани билан боғлиқ.\nСуд ҳукмини кутар экан Ирек Муртазин бекор ўтирмасдан¸ Татаристон пойтахти Қозон шаҳар кенгашини кескин танқид қилувчи янги китоб ёзмоқда.


Шанхайдаги автоҳалокатда ўзбекистонлик талаба нобуд бўлди\nШанхай (иллюстратив сурат).\nШу йилнинг 23 июль куни Нанкин почта ва телекоммуникация университети (Цзянсу провинцияси) талабалари - Ўзбекистон ватандошлари М.Т. ва С.Ш. мотоциклда аварияга учраган. Улардан бири воқеа жойида жон таслим қилган, яна бири жиддий жароҳатлар билан касалхонага ётқизилган. Бу ҳақда ТИВ ахборот хизмати Ўзбекистоннинг Шанхай шаҳридаги (Хитой) Бош консулхонасидан олинган маълумотга таянган ҳолда хабар қилади.\nХабарномада айтилишича, Бош консулхона ходимлари томонидан мазкур масала назоратга олинган ва шу куннинг ўзида улар консуллик-ҳуқуқий ёрдам кўрсатиш учун Нанкин шаҳрига жўнаб кетишган. Университет ва Нанкин шаҳри ҳуқуқни муҳофаза қилиш органлари раҳбарияти ҳамда шаҳар касалхонасининг даволовчи шифокорлари билан алоқа ўрнатилган.


Бўстонлиқ туманида «Билдирсой—Чимён—Нанай» халқаро курорти ташкил этилади - Daryo\n18:53, 14.08.2020 18389\nЎзбекистон Президенти Шавкат Мирзиёев 14 август куни Бўстонлиқ туманида туризм салоҳиятини кенгайтиришга доир лойиҳалар тақдимоти билан танишди. Бу ҳақда Президент матбуот хизмати хабар берди.\nҚайд этилишича, давлат раҳбари Тошкент вилояти Бўстонлиқ туманида яқин йилларда фойдаланишга топшириладиган лойиҳалар мажмуаси билан танишиб, уларни такомиллаштириш бўйича таклифларини берди.\n«Билдирсой—Чимён—Нанай» халқаро курортини ташкил этиш лойиҳаси улардан бири. Унинг концепцияси ва иқтисодий модели Франция компаниялари консорсиуми томонидан FASEP фондининг 750 минг евро миқдоридаги грант маблағлари ҳисобига ишлаб чиқилган.\nЛойиҳа 3 босқичдан иборат бўлиб, биринчи босқичда Чимён ҳудудида умуммавсумий курорт ташкил этиш кўзда тутилган. Франциянинг 48 миллион евро миқдоридаги имтиёзли кредити эвазига туристик инфратузилмани ривожлантириш, жумладан, осма йўлаклар, чанғи учиш ускуналари ва аттракционлар келтириб ўрнатиш режалаштирилган. Бунинг натижасида тоғ-чанғи туризми оммалашади, маҳаллий ва хорижий сайёҳлар учун замонавий шароитлар яратилади, тадбиркорлик ривожланади. Лойиҳанинг биринчи босқичини 2021 йил декабрда ишга тушириш режалаштирилган.\nТаъкидланишича, лойиҳаларда кўзда тутилаётган энг муҳим вазифа бу — давлат-хусусий шериклик асосида уддабурон тадбиркорларга кенг йўл беришдир. Шунингдек, сайёҳлик ҳудудида эчкичилик, туячилик, асаларичилик кенгайтирилиб, сайёҳларга қўшимча хизматлар таклиф этилади. Ҳудудда ёшлар учун алоҳида майдонлар ажратилиб, туризмни ривожлантиришда уларнинг имкониятларини ҳам тўлиқ рўёбга чиқариш муҳимлиги таъкидланди.\nҚайд этилишича, Бўстонлиқ туманида бўш турган ва самарасиз фойдаланилаётган объектларни сотиш орқали улар негизида туризм ва хизмат кўрсатиш инфратузилмасини ривожлантириш бўйича ишлар олиб борилмоқда. Хусусан, 80 га яқин давлат объектини хусусийлаштириш режалаштирилган. Бу орқали туризм соҳасида давлат иштироки қисқартирилади ва хусусий тадбиркорлик ривожланади. 15 мингтагача янги иш ўрни яратилади. Рақобат кучайиши ҳисобига мақбул нарх-наво шаклланади.\nЭслатиб ўтамиз, Шавкат Мирзиёев 2019 йилнинг 1 июнь куни Тошкент вилоятига ташрифи чоғида «Чорвоқ» эркин туристик зонасида халқаро дам олиш масканлари, Билдирсой, Чимён ва Нанай ҳудудларида Франция компаниялари консорсиуми иштирокида тоғ-чанғи курорти барпо этиш лойиҳалари билан танишганди.\n23:44, 27.09.2020 137610\n15:49, 21.09.2020 126911\n12:41 Бугун 1643\n12:18 Бугун 2882\n12:01 Бугун 3933\n12:00 Бугун 3475\n09:45, 21.01.2021 150280\n12:42, 22.01.2021 88006\n11:21, 22.01.2021 84325\n18:27, 22.01.2021 73240


Бирор нима ташлаб кетинг... — Ishonch Gazetasi\nБирор нима ташлаб кетинг…\nХавфсизлик камари тақилган, ҳужжатлар жойида. Шундай бўлса-да, инспекторнинг ҳуштаги чалиниб, унинг ишораси билан йўл сетида тўхтадим. У келди, ўзини таништирди. Юкхонани кўрди, ҳужжатларни текширди, оғзимни ҳидлади. Унинг хатти-ҳаракатлари шунчалик секин эдики, шошаётганимни, давлат ишида хизмат қилишимни билдирдим.\n— Биз-чи, биз, — деди у норози оҳангда. — Биз ҳам чалпак ёғишини кутиб ўтирганимиз йўқ, давлат ишини қиляпмиз.\n— Бирор нима ташлаб кетинг…\nБезбетларча айтилган бу гапдан жаҳлим чиқди, аммо раҳмим ҳам келди. Юкхонадан иккита нонни унга узатдим.\nЮзимга отар, ким деб ўйлаяпсиз бизни, деб айтишини кутдим, аммо ғурурсиз, орсиз бундай кимсаларга бугуни, ҳозири ўтса, бас, қолгани билан иши йўқ.\nДавлатимиз раҳбари фаолиятининг илк кунлариданоқ коррупцияга қарши курашиш, порахўрликка аёвсиз муносабатда бўлиш ҳақида гапиради. Зеро, коррупция тараққиёт кушандаси. Қайси мамлакатда коррупция авж олса, давлат ночор ва табақалашиб бораверади. Юртимизнинг бой ва фаровон бўлиши эса Президентимиз талабларига “лаббай” деб жавоб бериш, бугунги буюк ислоҳотларга камарбаста бўлиш, ноҳақликка қарши курашиш, ҳалол бўлишга интилишимизга боғлиқ.\nАммо, шифокорга боришдан олдин унинг танишини излаймиз, шундай қилмасак, шифокор бизни бефарқ қарши олади, деган ўй онгимизга ўрнашиб қолган. Фарзандимизнинг ўқитувчисини “совға салом” билан тез-тез йўқлаб турамиз, бироқ, ҳеч нарса ўзгармайди. Савод масаласи нолга тенг.\nДемак, асосий айбдор ўзимиз эмасми?\nЎзимиз эмасми, автомобиль олишдан аввал унинг “шапкаси”га қизиққан. “Шапка”ни беришга “одам” қидирган.\nЯқинда хасталик туфайли бир оёғи тўпиғидан кесилган танишимиз биринчи гуруҳ ногиронлигига ўтолмаётгани, ўтиш учун эса тумандаги мутасадди “дадилгина” сўраётганини айтиб қолди. Ўйга толдим: бунинг қонуний ечими йўқми? Агар бор бўлса, жаноб “мутасадди” қайси юз билан шундоқ ҳам бир оёғи йўқ бемордан пул талаб қиляпти.\n— Унинг кимлигини айтинг, исм-шарифини очиқ ёзиб, тегишли идораларга мурожаат қилинг, — дедим.\n— Э, андишага бордим-да, ҳар ҳолда пенсиямни ёзадиган шулар…\nОммавий ахборот воситалари орқали аввал вилоятлардан бирининг, кейин пойтахтдаги туман ҳокимларидан бири катта пора билан қўлга тушгани ҳақидаги хабар тарқалгач, юртдошларимиз ижтимоий тармоқларда бу ҳолатдан ҳайратга тушди. Чунки Президент томонидан ишониб топширилган лавозимни қўрқмасдан суиистеъмол қилган кишининг бунчалик дадил ҳаракатига нима сабаб бўлди экан. Келинлар қўзғолонидаги Боқи амаки айтганидек: “Ҳатто Ҳорун ар-Рашид ҳам бунча хазинани кўрмаган”. Ҳаром луқма юқмайди, бир куни тешиб чиқади, деган пандлар эса жиғилдон тобеларига таъсир этмайди, афсус.\n2017 йил 4 январдан кучга кирган Ўзбекистон Республикасининг «Коррупцияга қарши курашиш тўғрисида»ги қонуни коррупцияга қарши курашиш бўйича йил давомида қилинган энг катта амалий қадам бўлди. Бир ой ўтиб, яъни 2 февралда Президент «Коррупцияга қарши курашиш тўғрисида»ги Ўзбекистон Республикаси қонунининг қоидаларини амалга ошириш чора-тадбирлари тўғрисида»ги қарорни имзолади. Жорий йилнинг 27 май куни эса коррупцияга қарши кураш дастури тасдиқланди. “2019 – 2020 йилларда коррупцияга қарши курашиш Давлат дастури” қабул қилинди. Давлат хизматчилари даромадларини декларация қилишга киришилади ва энг коррупциялашган соҳалардан иккитаси: капитал қурилиш ва олий таълим соҳаларида «Коррупциясиз соҳа» лойиҳаси амалга оширилади.\nБу ҳужжатлар тўла-тўкис ишлашидан ҳаммамиз манфаатдормиз.\nПорахўрнинг уйида ҳаловат йўқ. Қалбида хотиржамлик йўқ. Унинг кўзлари доимо ўйнаб туради. Унда самимият йўқ. Унда ҳамма нарса бўлиши мумкин, аммо виждон йўқ, иймон йўқ.


Ўзбекистон ва Финляндия таълим соҳасида ҳамкорлик масалаларини муҳокама қилди\nЖорий йилнинг 18 февраль куни Халқ таълими вазири ўринбосари Сарвар Бобохўжаев Финляндия делегациясини қабул қилди. Мазкур делегация таркибига глобал таълим хизматлари менежери Ҳейкки Пуса бошчилигида Ювяскюля JAMK амалий фанлар Университети вакиллари киритилган. Учрашувда Финляндиянинг Ўзбекистон Республикасидаги Фавқулодда ва мухтор Элчиси Мария Лиивала ҳам иштирок этди.\nУчрашув жараёнида Сарвар Бобохўжаев Халқ таълими вазирлиги таълим соҳасида дунёнинг етакчи давлатларидан бири Финляндия билан ҳамкорликни ривожлантиришдан манфаатдор эканлигини, шунингдек, ҳамкорликнинг истиқболли йўналишларини таъкидлаб ўтди. Жумладан, Финландиянинг тажрибаси орқали, фин мактаб таълими асосида ўқитувчиларни тайёрлаш ва қайта тайёрлаш, ўқув режалари ҳамда методологияларини яратиш бўйича манфаатдор эканлигини билдирди.\nБундан ташқари, янги ўқув йилидан юртимизда иқтидорли ёшлар учун ихтисослашган Президент мактабларининг очилиши ҳақида маълумот бериб ўтди. JAMK университети тажрибасини ҳисобга олган ҳолда ўқув дастурларини ишлаб чиқиш, болаларни мактабга қабул қилиш ҳамда истеъдодли ўқувчиларга таълим бериш тизимини яратиш бўйича ҳамкорлик имкониятларини кўриб чиқиш таклифини берди.\nЎз навбатида, Хейкки Пуса JAMK университетининг фаолияти тўгрисида, хусусан, Қозоғистондаги таълим муассасаларининг тажрибаси ҳақида гапирди. Шунингдек, Назарбоев мактабларига ҳам JAMK Университети томонидан консультатив ёрдам курсатилганлигини таъкидлади. Мазкур университет ўқитувчи ҳамда мактаб раҳбарларини тайёрлашини ҳам айтиб ўтди.\nМузокаралар чоғида юртимиз вакиллари томонидан фин мутахассисларига Ўзбекистонда педагогика университетини ташкил этиш ва халқ таълими тизимидаги ходимларни қайта тайёрлаш борасидаги ҳамкорлик имкониятларини кўриб чиқиш таклифи берилди.


Евросиё иқтисодий кенгашида нимани йўқотдик / Янгиликлар, фикрлар, воқеалар | Ўзбекистон\n14 август 2019 460 0\nЎтган ҳафтада иқтисодиёт соҳасида юз берган икки воқеани солиштиришни таклиф қиламан. Биринчиси: Америка Конгресси ўзбек мактаблари бўйича лойиҳани тўхтатди, энди ўқувчиларимиз ваъда қилинган пулларни ололмайди. Иккинчи воқеа: Иссиқкўл соҳилидаги Чолпон-Атада Евросиё Иқтисодий Кенгаши (ЕОИК) Ҳукуматлараро кенгашининг юбилей йиғилиши бўлиб ўтди. Беш йил олдин Ўзбекистон ЕОИКга аъзо бўлишни ард этганди – бугун нималарни йўқотганимиз (ёки ютганимиз) ҳақида фикр юритишга баҳона бор.\nДональд Трампнинг янги иқтисодиёти ва ўзбек мактаблари\nЖаноб Трамп Американи янада буюкроқ қилишга қарор қилгани – ажойиб дастур. Ҳар қандай давлат арбоби ҳам бундай даъватга ботинолмаган бўларди: бу ишнинг таркибий қисмлари ҳаддан ташқари кўп, мамлакатни янги чўққига кўтарадиган мустаҳкам арқонни эшиш учун ҳаддан ташқари кўп иқтисодий, сиёсий омилларни ва шунчаки инсон омилини бирлаштириш керак. Жаноб Трамп бунинг уддасидан чиқмоқда. Шу жумладан “жиддий бўлмаган” вазифаларни қатъий четга суриб қўйиш ҳисобидан ҳам. Ўзбек мактаблари ана шундай вазифалар сирасига тушиб қолди.\nТрамп маъмурияти Конгресс томонидан тасдиқлаб бўлинган бир нечта хорижга ёрдам фондларини “вақтинчалик музлатиш ва қайта кўриб чиқишни буюрди”. Ўтган шанба куни Бошқарув ва бюджет масалалари бошқармаси АҚШ Давлат департаменти ва Халқаро ривожланиш бўйича агентликка (USAID) хат юборди. Унда улар “ўша шанбанинг ярим тунига бир дақиқа қолганда” кучга кирган ушбу “музлатиш” ҳақида хабардор қилинди (эх, америкаликлар шундай томошаларни яхши кўришади-да, Голливудда улғайишган). Дастур ҳам “қайта кўриб чиқилиши” кераклиги сабабли энди пулларни яна тасдиқлашлари мумкинлиги мутлақо факт эмас. “Майда нарсалар” бўйича ҳеч ким маъмурият билан баҳслашиб ўтирмайди...\nБу “майда нарсалар” БМТга тўланадиган бадалларни ҳамда Кариб бассейнидаги мамлакатлар учун қуёш батареялари, Ўзбекистондаги мактаблар ва Марказий Америка футбол мусобақалари каби ўта “майда нарсаларни” ўз ичига олади. Бундан бироз олдин маъмурият Гватемала, Гондурас, Сальвадор ва Фаластиндаги худди шундай дастурларни қисқартирган эди. Фаластин билан солиштираётганим сизни хижолатга қўймади, деб умид қиламан.\nАнъанага кўра хорижни молиялаштириш учун мўлжалланган маблағларнинг катта қисми олучиларнинг ҳисобрақамларига молиявий йил охирида тушиши керак, у АҚШда 30 сентябргача давом этади. Ўзбекистон халқ таълими вазирлиги ушбу маблағлар бўйича ўзларининг яратувчанлик ишлари ҳақида олий ҳокимият олдида ҳисоб беришни мўлжаллаб қўйгандир, балки ҳисоб бериб бўлгандир ҳам. Бу эса жиддий сумма: америкалик солиқ тўловчилар учун ўтган шанбадаги умумий иқтисод $4 млрд.ни ташкил қилди. USAID изоҳ беришдан бош тортди.\nБу орада эса Чолпон-Атада…\nБу пайтда Чолпон-Атада ЕОИК давлатларининг раҳбарлари бизнесни соддароқ, одамларнинг ҳаётини тинчроқ қиладиган 12 та ҳужжатни имзолади. Стратегик қарорлар ҳақида кейинроқ гаплашамиз, ҳозир эса Россия, Белоруссия, Қозоғистон, Арманистон ва Қирғизистон фуқароларининг кармонларига бевосита тааллуқли бўлган нарсалар ҳақида... Молдова бу ташкилотда кузатувчи мақомига эга, Вьетнам, Эрон, Хитой ва Куба давлатлари эса ЕОИК билан эркин савдо зоналари тўғрисида келишув имзолашди. Ушбу келишув бу мамлакатларга нисбатан алоҳида процедуралар орқали қўлланиши мумкин. Энди ЕОИКга аъзо бўлиш фуқаролар учун “пенсиялар мобиллиги”ни таъминлайди, яъни “пенсияларни ЕОИКга аъзо бошқа давлатга экспорт қилиш ва у ерда иш стажини инобатга олиш” масаласини ҳал қилади. Мисол: қирғизистонлик мутахассислар Россиядан ватанига қайтганида, пенсияни Россиядан олади. Шунингдек ЕОИКнинг бошқа мамлакатидаги иш стажи ҳам ватанида пенсия тайинлаш пайтида ҳисобга олинади.\nЭнди стратегик муаммолар тўғрисида. Ўз вақтида anhor.uz нашри ЕОИКга аъзо бўлишнинг ижобий ва салбий томонларини таҳлил қилган ва улар бизнинг бу ташкилотга нисбатан шубҳаларимизни шартлаган эди. Белгиланган “минуслар” сақланиб қолди. Аммо иштирокдан кўриладиган “плюслар” ўтган беш йил ичида – ошди.\nЎзбек бизнесини Чолпон-Атада қабул қилинган пахта бўйича ва озиқ-овқат экспорти бўйича қарорлар бевосита қизиқтирмоқда. ЕОИК прогнозига кўра, 2017 йил билан солиштирганда 2020 йилда бутун Иттифоқ бўйича (агар Иттифоқ сўзи кимнингдир жиғига тегса, унда аниқлик киритаман – бу Евросиё Иқтисодий Иттифоқи, СССР эмас) қишлоқ хўжалик маҳсулотларини ишлаб чиқариш 3,7% га - $118,6 млрд.га ошади. Ўзаро савдолар ҳажмининг ўсиши 24% ни ташкил қилади – яъни ўзаро етказиб беришлар ҳажми $10,4 млрд.га ўсади. Қишлоқ хўжалик маҳсулотларининг учинчи мамлакатларга экспорти 19,2% га ошади, бу доллар эквивалентида $4,1 млрд.ни ташкил қилади, импорт эса 3,2%га ошади. 2020 йилда Иттифоқдан учинчи мамлакатларга экспорт $56,7 млрд.ни ташкил қилади. Катта “пирог”, аммо уни бизсиз бўлиб олишмоқда...\nАлбатта, бугун пахта иқтисодиётимизни белгиламаяпти. 2018 йилнинг январь-декабрь ойлари якунлари бўйича пахта толасининг Ўзбекистон экспортининг умумий ҳажмидаги улуши, 2017 йилнинг худди шу даври билан таққослаганда сезиларли даражада пасайган ҳолда, 1,6% ни ташкил қилган. Кези келганда, 2015 йилда унинг умумий экспорт ҳажмидаги улуши 5,9%ни ташкил қилганини қайд этиш керак. Аммо ҳар қандай ҳолатда ҳам экспорт учун етказиб бериш ишлари давом этмоқда.\nМева-сабзавот экспорти эса шиддат билан ошиб бормоқда, ҳозир унинг қиймати $2 млрд.дан юқори (олтин сотишдан тушадиган даромаднинг ярми, шундай экан помидорларимиз бюджет учун ҳақиқий “олтин”). Ўтган йили биз 100 минг гектарга яқин майдонда пахта экишдан воз кечгандик: унинг ўрнига фермерлар қўшимча 8,235 млн.тонна мева-сабзавот маҳсулотларини етиштирди. Бунинг устига экспорт қилиш тартиб-тамойили ҳам анча соддалаштирилди.\nБугунги кунда мамлакатимиз фақат қишлоқ хўжалик маҳсулотларининг экспортчиси эмаслигини таъкидлаш лозим. 2018 йил учун маълумотларни келтиришим мумкин. Ўшанда январь-декабрь ойларида экспорт таркибидаги саноат маҳсулотларининг солиштирма улуши 78,7% га яқинни ташкил қилганди. Саноат маҳсулотлари экспорти билан шуғулланувчи ўзбек корхоналарининг сони эса 2017 йилнинг худди шу даври билан солиштирганда 446 тага ошиб, 3 509 тага етди.\nУмумий якунлар катта таассурот қолдиради. 2018 йилда, масалан, Россия билан товар айланмаси $5,8 млрд.га, Қозоғистон билан $3 млрд.гача ошган. ЕОИК мамлакатлари билан эса 2017 йилдан бошлаб савдо муносабатлари илгариловчи суръат билан ошмоқда: бор-йўғи икки йил ичида – 50%.\nМуаммолар яқинлашиб қолди\nОлдимизда катта муаммо турибди. Бугун Ўзбекистон, МДҲ Эркин савдо зонаси (ЭСЗ) ҳақидаги шартномага қўшилганидан кейин, ЕОИК мамлакатларининг бозорларига чиқиши кенгайди. Мамлакатимиз ўзини ушбу форматда қулай ҳис қилмоқда, чунки МДҲ ЭСЗ ҳақидаги шартнома бирор-бир суверен ваколатларнинг миллатусти даражасига берилишини кўзда тутмайди, буни биз олдин қатъиян рад этардик. Лекин шу билан бирга МДҲ мамлакатларининг бозорига имтиёзли чиқиш таъминланади.\nАммо шу йил охирида биз учун МДҲ ЭСЗ иштирокчи мамлакатлари билан преференциал савдо қилиш муддати тугайди. Ана шунда бир қатор маҳсулотлар учун протекционистик тарифлар ва акцизларнинг пасайиши бошланади.\nУнда қуйидаги савол туғилади: агар ЕОИК Вьетнам, Исроил ва Миср билан ЭСЗни ташкил қилишга тайёр бўлса, унда Ўзбекистон шундай шерик сифатида камроқ асос билан кўриб чиқилиши мумкинми? Балки, ундан ҳам илгарилаб кетармиз? Бунда бизнинг сиёсий қароримиз керак бўлади...\nУ ҳозирнинг ўзидаёқ тайёрланаётган бўлиши мумкин. Президентимизнинг 20-Сенат мажлисидаги чиқишини эслатаман: “Экспортга мўлжалланган сифатли маҳсулотни ишлаб чиқариш – бу ишнинг ярми, унинг учун сотиладиган бозорни топиш жуда қийин. Биз хоҳлаймизми ёки йўқ, Россия ва ЕОИК – бизнинг асосий ҳамкорларимиздир, савдоларимизнинг 70 фоизи улар билан боғлиқ. Яқинда ЕОИК ўз маҳсулотининг ягона маркировкасига ўтди. Бизнинг маҳсулотимиз ЕОИК ҳудудидан ўтаётганида ажралиб туради ва унга нисбатан муносабат ҳам тегишлича бўлади. Натижада ким зарар кўради?”\nСенаторларимиздан ҳеч бири бу рақамларни билмагани учун anhor.uz нашри бу “тешикни” Jamestown Foundation ёрдамида “ямашга” қарор қилди. Фонд ўзининг яқинда эълон қилинган маърузасида “Ўзбекистоннинг ЕОИКга аъзо бўлмаслигидан (бу ташкилотга унга қўшни 4 та мамлакатнинг 2 таси аъзо бўлишга улгурди) кўрадиган чиқимлари ушбу давлат иқтисодиётига зарар етказган ҳолда ошиб бораверади”. Бугунги кунга келиб, зарар $ 1 млрд.дан кам эмас. Умуман олганда эса, бу “экспертларнинг ҳисоб-китоблари”, кимдир эса бошқача ўйлайди...\nУларга маслаҳатим: давлатимиз раҳбарининг Минскка ташрифи якунлари бўйича ҳужжатларга бир қаранг. У ерда қабул қилинган баёнот бандларидан бирида шундай дейилади: “Томонлар Ўзбекистоннинг Евросиё иқтисодий иттифоқи билан ҳамкорлик истиқболларини Белоруссия томоннинг таржрибасини инобатга олган ҳолда муҳокама қилишди”. Жаноб Лукашенко ҳаммани ЕОИКка интеграциялаш бўйича қанчалик жонбозлик кўрсатиши эса яхши маълум.\nСўзим якунида... Чолпон-Атада ЕОИК Ҳукуматлараро кенгашининг аъзолари хавфли чиқиндиларни Иттифоқ ҳудуди бўйлаб трансчегаравий кўчириш тўғрисидаги келишувни имзолади. Биз атом электр станциясини қураётганимиз боис, вақти келиб ишлатиб бўлинган ёнилғини Россияга транспортировка қилиш масаласи кўндаланг бўлади. Қозоғистон бу юкни ўз ҳудуди орқали фақат муайян шартларда ўтказиши мумкин. Қандай шартлар эканини тушунаётган бўлсангиз керак?\nАмалда контрафакт маҳсулотни ишлаб чиқариш ва сотишга тақиқ қўйилишига ва жиддий бўлмаган маъмурий жарималарга эришиш мумкин, бироз вақтдан кейин эса худди шу қонунбузарларнинг ёки янгиларининг янги ёки ўхшаш контрафакт маҳсулотлари пайдо бўлади, ҳуқуқ эгаси яна ваколатли органларга мурожаат қилади, вазиятнинг бемаънилиги шундаки, битта бир хил масала бўйича суд органларига такрор мурожаат қилиш мумкин эмас\n16 февраль 2021 211 0\n25 июнь 2020 1395 0\n20 июнь 2020 1899 0\n13 мая 2020 1134 0


МУҚАДДАС ҚАДАМЖОДАГИ МУАММОЛАР — Ishonch Gazetasi\nСамарқандда муборак қадамжолар, мўътабар масканлар жуда кўп. “Ҳазрати Довуд” зиёратгоҳи шулар жумласидан. Нурободдаги ушбу маскан ҳақида турли ривоят-у афсоналар бор. Бу ердан зиёратчиларнинг қадами узилмайди. Аммо бу жойга келувчиларга яратилган шароитлар талаб даражасида эмас. “Ҳазрати Довуд” мажмуаси раҳбари Шуҳрат Шарипов зиёратгоҳни обод қилиш бўйича амалга ошириладиган ишлар режаси хақида ўз фикрларини билдирди. Журналист Ёрмамат Рустамов томонидан тайёрланган мақоладамазкур қадамжо, у ердаги мавжуд муаммолар ва уларни тезкор бартараф этиш лозимлиги ҳақида сўз юритилган.\n“ҲАЗРАТИ ДОВУД” ЗИЁРАТГОҲИДА ҚАНДАЙ СИНОАТ ЯШИРИН?\nЁхуд қадамжодаги бугунги ҳолат нега мутасаддилар эътиборидан четда?\nСамарқанд замини азалдан буюк муҳаддису алломаларга бешик бўлган. Шу боис ҳудудда муқаддас қадамжолар, зиёратгоҳлар, авлиёю анбиёлар номи билан боғлиқ мўътабар масканлар бисёр. Улар орасида “Ҳазрати Довуд” зиёратгоҳини алоҳида қайд этиш ўринли. Нуробод туманидаги Оқтов ва Довуд тоғлари ўртасидаги Оқсой дарасида жойлашган маскан ҳақида турли ривоятлар, афсоналар мавжуд. Жумладан, бу ердаги денгиз сатҳидан қарийб 1 минг 250 метр баландликда жойлашган Довуд ғори ҳам Ҳазрати Довуд (а.с.) номи билан боғланади.\nҒор ҳавоси ҳақиқатдан шифобахшми?\nСўнгги йилларда зиёратгоҳда кенг кўламли қурилиш-ободонлаштириш ишлари олиб борилди. Шу боис бу ерга келувчилар сони ҳам йилдан-йилга ортиб бораётир. Кимдир қадамжога томоша қилиш, кимдир зиёрат, яна бошқаси ўз дардига шифо излаб келади.\nЗиёратгоҳнинг шундоққина юқорисида Ҳазрати Довуд номи билан аталадиган ғор мавжуд. Унда Ҳазрати Довуднинг қўл ва оёқ панжаларининг изи қолган, дейишади. Ғорга етиб бориш учун 1 минг 300 та зинадан юқорига кўтарилиб, сайҳонликка чиқилади ва яна тоғнинг бошқа тарафидаги 200 та зина орқали пастга тушиб, ғорга кирилади. Бу ерга келувчиларнинг айтишича, ғор ичида чин ихлос билан қилинган ният амалга ошар экан.\n— Мен бундан бир ой олдин зиёратгоҳга нафас йўлларидаги хасталик туфайли шифо излаб келгандим, — дейди қашқадарёлик Ҳасан Жўраев. — Мана, кўп ўтмай, дардимга шифо топдим. Ҳозир соғлиғим жойида, ҳеч нима безовта қилмаяпти. Ҳудуднинг баҳаво табиати, ғордаги ўзига хос синоат бунга сабаб бўлди, десам, адашмайман.\nХўш, чиндан ҳам Ҳазрати Довуд ғори инсон саломатлиги учун фойдалими? Умуман, бу каби фикрларга аниқ далил борми?\n— Мазкур ғордаги маъданли тошлар мутахассислар томонидан ўрганилганда, уларнинг таркибида одам организми учун ниҳоятда фойдали элементлар борлиги маълум бўлди, — дейди шифокор Муродим Умрзоқов. — Ғордаги тошлардан чиқаётган хушбўй ифор, атрофда эсиб турадиган майин шабада зиёратчиларга таъсир қилиб, улардаги айрим хасталикларни енгиллаштириши мумкин. Бундан ташқари, агар нимагадир қаттиқ ихлос қўйиб, астойдил ишонилса, киши руҳи тетиклашиб, касаллик ҳам чекинади. Мазкур қадамжога ташриф буюраётганларнинг аксарияти бу ерга ана шундай ихлос, эътиқод ва ишонч билан келади. Ҳар не бўлса-да, ғордаги тоза ҳаво танга қувват бўлиб, киши саломатлигига ижобий таъсир кўрсатади.\nЗиёрат баҳона — “соққа” ғанимат\nМуқаддас қадамжода бўлганимизда, бир жиҳат дилимизни хира қилди. Яъни бу ердаги бугунги ҳолат, зиёратчилар, сайёҳларга яратилган шароитлар, юмшоқ қилиб айтганда, талаб даражасида эмас. Энг биринчи муаммо — қадамжога олиб борадиган йўлдаги тирбандликдир. Бунда йўл-патруль хизмати ходимларининг саъй-ҳаракатлари ҳам етарли бўлмаяпти. 50-60 та автомобилга мўлжалланган автотураргоҳ тўлиб кетгани боис бошқа уловлар йўл четида шунчаки қолдириб кетилган.\n— Оқсойга ярим тунда кириб келдик, — дейди хоразмлик ҳайдовчи Самариддин Пўлатов. — Машина билан ичкарига қўйишмади. Автотураргоҳга қўйишга эса иккиландим, сабаби машинадан бирор нарса йўқолса, мутасаддилар жавоб беришмас экан. Шу боис йўл четида тўхташга мажбур бўлдик. Транспорт воситалари киритилмаётган ҳудуддан то зиёратгоҳгача бўлган 650 метрлик масофага 200 га яқин “Damas” машинаси қатнови йўлга қўйилган. Ҳайдовчилар икки минг сўм йўлкира эвазига манзилга элтиб қўйишади.\nОдамлар билан суҳбатлашсангиз, уларнинг аксарияти қадамжода тартибнинг йўқлигидан норози. Биргина дам олиш учун мўлжалланган ўн кишилик сўри 150-200 минг, сал каттароғи 400 минг сўмдан ижарага берилмоқда. Зиёратгоҳга элтадиган йўлакларда атторлик моллари, доривор гиёҳлар, китоб, нон ва ширинлик маҳсулотлари ерга қўйиб сотилмоқда. Ошхоналардаги ҳолат ҳам санитария-гигиена қоидаларига мутлақо жавоб бермайди. Тайёрланаётган таомларнинг нархи жуда қиммат. Бурчак-бурчаклар чиқиндиларга тўла.\n— Муаммоларни бартараф этишга ҳаракат қиляпмиз, бироқ баъзи камчиликлар борки, озроқ вақт талаб қилади, — дейди “Ҳазрати Довуд” мажмуаси раҳбари Шуҳрат Шарипов. — Яқин вақт ичида тепаликка олиб чиқувчи ва ғорга тушувчи йўлакларга зиналар, темир тўсиқлар ўрнатилади. Бундан ташқари, бу ерга кузатиш камералари ўрнатилиб, таҳоратхона бунёд этилади. Қисқа фурсатда тепаликка олиб чиқадиган канат йўли ҳам қурилади. Хитойлик инвесторлар билан бу борада ҳамкорлик қиламиз.\nРежалаштирилган юмушлар амалга оширилса, яхши, албатта. Зеро, “Ҳазрати Довуд” зиёратгоҳи нафақат самарқандлик, балки республикамизнинг барча ҳудудларидан келувчи зиёратчилар билан доимо гавжум бўлади. Боз устига, бу ерга хорижий меҳмонларнинг, юртимизнинг қадимий манзилларига қизиқувчи сайёҳларнинг ташрифини инобатга олсак, қадамжодаги мавжуд шароитни яхшилаш, хавфсизликни таъминлаш, қўштирноқ ичидаги “тадбиркорлик субъектлари” фаолиятини назоратга олиш, умуман, юқоридаги манзарани тез фурсатлар ичида ҳал этиш зарурлиги ойдинлашади. Ўйлаймизки, бу борадаги камчиликлар мутасаддилар эътиборидан четда қолмайди. Биз эса, мавзуга яна қайтамиз.\nҲазрати Довуд аслида ким бўлган?\nТарихий манбаларга кўра, Ҳазрати Довуд милоддан аввалги 1035 йилда бугунги Исроил ҳудудидаги Байт-Лаҳем (Вифлием) шаҳрида туғилиб, милоддан аввалги 965 йилда Қуддуси Шариф (Иерусалим) шаҳрида вафот этган тарихий шахсдир. Унинг бу ерда бирлашган кучли давлат барпо этиб, қарийб 40 йил хукмронлик қилгани маълум.\nҚайд этилишича, Довуд ёшлигидан довюраклиги ва дили поклиги туфайли Аллоҳнинг суюкли бандасига, кейинроқ Пайғамбар даражасига эришган. Улуғ бобокалонимиз Алишер Навоий ўзининг “Тарихи анбиё ва ҳукамо” номли асарида у билан боғлиқ қуйидаги ривоятни келтиради: “Бир куни муножотда Довуд (а.с.): “Эй худо, сенинг учун қандай яшасам, сенга маъқул бўлади”, деди. “Мени кўпроқ эсла, мен севганларни севгил, одамларга ўзингга лозим кўрганингни лозим кўр, узоқда бўлган қардошларингга тегишли бўлган аёллардан қўлингни торт,” деган овоз келди”. Бу билан Ҳазрат Навоий инсон Аллоҳ таолога чин дилдан итоат қилса, ҳамиша унинг ёди билан яшаса, охиратини ўйласа, ёмон ишлардан сақланади, ўзидаги ёмон унсур ва иллатлардан қутулишга ҳаракат қилади, дея таъкидлайди.\nЯратгувчи Довуд (а.с.)га темирчилик, совутсозлик каби ҳунарларни ҳам каромат қилади. Шу боис темирчилар уни ўзларининг пири, деб ихлос қилишган. Айтилишича, Аллоҳ таоло Довуд (а.с.)га темирни хамирдек юмшоқ қилиб берган эди. У зот темирни оловга солиб тобламасдан, болға билан урмасдан, нимани хоҳласалар, қўллари билан шуни ясай оларди.\nҲазрати Довуд аввал бани Исроилга йўлбошчи, сўнгра мамлакатга подшоҳлик қилган. Аллоҳ таоло томонидан унга “Забур” китоби ноил қилинган ва шу тариқа, ул зот Пайғамбарлик даражасига эришган. Айни пайтда Довуд (а.с.)га “Забур” билан бирга ғоятда гўзал ва ёқимли куй ҳам юборилади. Шунингдек, Аллоҳ таоло унга қушларни ҳам бўйсундириб қўйган эди. Қушлар ҳам ул зотга қўшилиб, Аллоҳ таолога эртаю кеч тасбеҳ айтарди.\nСаҳифани “Mahalla” мухбири


Шароф Бошбеков. Менинг ёзувчи бўлганим (биографик ҳажвия) | www.ziyouz.uz\nБош саҳифа Ўзбек насри онлайн антологиясиШароф Бошбеков (1951)Шароф Бошбеков. Менинг ёзувчи бўлганим (биографик ҳажвия)\nМен жиддий оилада тарбияланганман. Уйимизда кулги овози камдан-кам эшитиларди. Ота-онамиз: «Жиддий бола бўлгин, шунда сендан жиддий одам чиқиши мумкин. Бўлар-бўлмасга ҳиринглайверсанг, гўр ҳам бўлмайсан» деб ўргатишган. Ана шу гап ҳамон қулоғимда. Мендан дуруст одам чиқдими-йўқми билмадим-у, лекин шунақа қовоғи солиқ одам бўп қолганим аниқ.\nТабиатимда ёшлигимдан бир худбинлик бор: мен гапирсаму бошқалар эшитса! Шу, денг, ич-ичимда айтадиган гапларим кўпга ўхшарди. Қанақа гаплиги эсимда йўғ-у, аммо гапиришга кучли эҳтиёж сезавераман. Вақти-соати келиб бирон касбнинг бошини тутиш масаласи кўндаланг бўлганида, нима ҳунар қилсам экан, деб ўйлай бошладим. Аввалига диктор, ўзбекчасига – сухандон бўлсаммикан, дедим. Маза-да! Радиодами, телевизордами гапираверасиз, гапиравераcиз. Миллионлаб одам иcтаcа-иcтамаcа эшитаверади. Радиоcини ўчириб қўйcа ҳам cен гапиравераcан-да. Кейинчалик бир-икки уриниб ҳам кўрдим, лекин радиога овозим ёқмади, телевизорга – башарам. Хуллас, бўлмади.\nАктёрлик энг зўр касб бўлиб туюлиб қолди бир маҳал денг. Тасаввур қилинг, зал лиқ тўла одам! Буям етмагандай, охирида чапак чалиб, гуллар ҳам беришади! Артистлар тайёрлайдиган олий ўқув юртини битирганимдан кейин бирон ўн йил театрда ишлаб, бу касбдан ҳам кўнглим қолди. Актёр дегани биров ёзган гапларни гапираркан, ўзининг гаплари ичида қолиб кетавераркан шўрликнинг. Тўлиб-тўлиб дардингни айтолмаганингдан кейин, шуям ҳунар бўлди-ю. Қисқаси, буниям йиғиштирдим.\nЁшлигимда, денг, Брежневга жуда-жуда ҳавас қилардим. Дунёда шу бандадан бахтли одам бўлмаса керак, деб ўйлардим. Йўқ, мансабига эмас, гапириш имкониятига ҳавас қилардим. Съездлардаги нутқларини эсланг. Ўзиям жағи тушиб кетгунича гапиришга ҳаққи бор эди-да! Кейин билсам унгаям биров ёзиб бераркан. Ўйлаб-ўйлаб Брежнев бўлишдан ҳам воз кечиб юбордим.\nКунлардан бир кун Бошбековнинг бошига бир зўр фикр келди: ҳамма биров ёзган гапларни гапирса, ўша «биров» ўзим бўп қўяқолсам-чи? Яхши-да, ўзим ёзаман – ўзим гапираман! Шу-шу, десангиз, ўзим ёзадиган бўп кетдим. Мақтаниш бўлмасин-у, ҳозир cиз ўқиб турган сатрларни ҳам ўзим ёзганман. Шунақа ёзадиган одамларни ёзувчи дейишаркан. Ёзувчилар ҳам иккига бўлинаркан. Биринчиси, болалигида кам кулганлар («дуруст одам бўлиш» илинжи-да). Улар кулгига тўймай ўсгани сабаб, нуқул кулгили асарлар ёзади. Иккинчиси – ҳамма кулгисини болалигида кулиб бўлганлар. Улар нуқул жиддий асарлар ёзишади. Бирон муаллиф асарини «комедия» деб даъво қилса-ю, лекин кулгили чиқмаса, «бу ёзувчи болалигида кулиб қўйган экан-ку» деб қўяман.\nЁзувчилик ғалати касб экан. Бутун умринг «Ҳў, биродарлар, мениям қўлимдан ёзиш келади» дейишга сарф бўларкан. Аввал театр жамоатчилигига, кейин адабий жамоатчиликка, сўнг томошабинга. Унгача ўзингиз ҳам қирқни уриб қўяcиз.\nХўп, исботладингиз ҳам дейлик. Кейин хотинингиз бошлаб қолади:\n— Ҳой, дадаси, бирон жиддийроқ иш қилсангиз бўлмайдими? Кап-катта, соғ-саломат эркакка секретар-машинисткаларга ўхшаб машинка чиқиллатиб ўтириш ҳам ишми? Майли, ишдан бўш вақтингиз-да асар ёзасизми, қуш боқасизми, ит боқасизми – ихтиёрингиз!\nХотинингизга то ит боқиш билан ёзувчиликнинг фарқини тушунтиргунингизгача ёшингиз ҳам элликка бориб қолар экан. Буёғи энди нима бўлади, билмайман.\nҲали айтганимдай, болалигимда кулгига тўймай ўсганман, энди ўшанинг ҳиссасини чиқариш учун ҳажвий асарлар ёзадиган ёзувчи бўлишга аҳд қилдим. Кулгининг ўзи нима, ранги қанақа, қандай материалдан ясалган – хуллас, шу масалада қаттиқ бош қотирдим. Вале, шундай хулосага келдим: кулгиям икки хил бўларкан – бамаъни кулги, бемаъни кулги. Шундай бир асар ёзишни орзу қилиб келаман – уни кўрган томошабин қаҳ-қаҳ уриб кулмаса, бироз ҳавас, бир қадар маъюслик билан жилмайса ва жилмайиб ўтирганини ўзи ҳам сезмаса. Биласизми, бу табассумда таъма йўқ. Бу ниҳоятда ширин, ҳузурбахш, илиқ ва ёқимли кулги. Томошабинни кулдириш осон, жилмайтириш қийин. Тарвуз кўтариб кетаётган бир семиз амаки гуп этиб йиқилиб тушсаям кулаверамиз-да. Бамаъни кулги эса бошқача бўлади.\nБир куни кичкина қизчамни етаклаб бозорга тушдим. Узум олмоқчи бўлдик. Бир баджаҳл, қўрс одам узум сотяпти. Қовоғи меникидан ҳам баттар осилиб кетган. Яқинлашиб нархини сўрадим.\n— Кўрмаяпсизми, ёзиб қўйибмиз-ку! – деб жеркиб берди у.\n— Ҳа энди, бу бозор, харидор дегани савдолашади, тортишади.\n— Сиз билан тортишиб ўтиришга вақтим йўқ! Олсангиз олинг, бўлмаса товарни тўсманг!\nБарибир савдолаша бошладик. Мен у дедим, у бу деди, хуллас, ўн сўмлик узумни саккиз ярим сўмга келишдик. Қараб турибман, ҳалиги амаки тарозининг палласини тарақлатиб жаҳл билан узум тортяпти. Бир пайт қизчамга кўзи тушиб, бутунлай бошқа оҳангда сўради:\n— Ие, бу яхши қизалоқ экан-ку! Исминг нима? Ма, манови сенга, – деб салкам ярим кило келадиган узум бошини қизимга узатди. Ҳайрон бўламан, мен билан шунча тортишгани нима-ю, шунча узумни текинга бериб юборгани нима? Беришга берди-ю, лекин огоҳлантириб қўйишниям унутмади:\n– Буни ўзинг егин, хўпми? Дадангга берма, шундоқ ҳам мени қароқчидай қақшатиб кетяпти!..\nҚарасам, бошқа сотувчилар ҳам унга жилмайиб қараб туришибди. Улар бу одамнинг сирти қўпол, лекин cийрати ёруғлигини билишар, у савдо қилаётганида доим кузатиб туришар экан. Уйга қайтаётиб эътибор қилсам, ўзим ҳам жилмайиб кетаётган эканман. Менга ана шундай кулги керак.\nКулгининг яна бир тури бор, у «жирафа кулги» дейилади. Йўқ, мен ҳаммадан кейин куладиганларни айтмаяпман. Ҳаётда шундай воқеалар юз берадики, айнан ўша пайтда ҳеч ким кулмайди. Воқеа содир бўлиб ўтганидан анча кейин эслаб куламиз. Айтайлик, ит қувлаётган одам ўша пайтда кулмайди-ку, тўғрими? Кейин, орадан маълум вақт ўтганидан сўнг ўша пайтда қандай қочгани, нима деб додлагани ҳақида гапириб ёки эслаб кулади. Мен ҳам ана шундай «жирафа кулги»нинг бир марта гувоҳи бўлганман.\nЭcки замонларда бир гуруҳ ёзувчилар пахта йиғим-терим мавсумида дала айлангани вилоятлардан бирига бордик. У вақтларда «обком» деган гаплар бўларди. Ўша идорадан бир кишини бизга ҳамроҳ қилиб жўнатишди. Ҳалиги одам бирам сипо эдики, на гаплашиб бўлади, на ҳазиллашиб. Оддийгина ҳол-аҳвол сўрашишгаям эринаётгандай. Бир хўжаликка борсак, одмигина меҳмонхонанинг фойесига дастурхон қилишибди. Ўтирдик. Ҳалиги одам ҳам. Шляпасини ечмади, худди биров опқўядигандек. Дастурхон атрофида ўтириб, бироз қизишиб олганимиздан кейин латифагўйлик бошланди. Бора-бора сиёсий латифаларгаям ўтиб кетибмиз. Вакил миқ этмай, ҳаммамизнинг ғашимизни келтириб ўтирибди. Шу пайт раҳматли ёзувчимиз Отаёр шипдаги ёнғинга қарши ўрнатилган қурилмани кўрсатиб:\n— Ўртоқлар, ҳар нарсани гапираверманглар, анови ким нима деса ҳаммасини ёзиб оляпти, — деб қолди.\nБу шунчаки ҳазил эканини, у қурилманинг нималигини ҳаммамиз билиб турсакда, ўртага алланечук ноқулай жимлик чўкди. Кейин гап бошқа мавзуга кўчиб, ҳалиги гап эсимиздан ҳам чиқиб кетди. Бир пайт, денг, бояги вакил ҳеч гапдан ҳеч гап йўқ, ўрнидан шахт туриб, шипга қараб қичқириб қолса бўладими:\n— Бу ердаги гапларга менинг алоқам йўқ! Фамилиям – Ваҳобов!\nҲаммамиз қотиб қолдик. Вакил бир ишни қойиллатиб қўйгандай, виқор билан жойига ўтирди. Биронтамиз кулмадик. Аксинча, шўролар жамияти одамни не кўйларга солиб қўйганидан афсусланиб ўтирардик. Фақат кейин, Тошкентга қайтганимиздан сўнг ўша воқеани эслаб, роса кулишдик. Қаранг, фамилиясиниям айтди-я.\nПортловчи кулги ҳам бўлади. Томоша зали титраб кетади. Бу жуда кенг тарқалган, оммабоп кулги. Ҳаётда бунақа воқеаларга жуда кўп дуч келамиз. Ўзимизнинг аскиямизни эсланг. Эшитган заҳоти куламиз, у «жирафа кулги»нинг тескариси.\nБир ҳамкасб дўстимизнинг пиесаси театрда илк бор саҳналаштирилди. Бу ёзувчининг ижодида катта воқеа, албатта. Дўстимиз зиёфат берди. Унинг шаънига кўпдан-кўп мақтовлар айтилди. Уйга қайтяпмиз. Кўчада бир аёл садақа сўраб ўтирибди, қўлида ёш боласи ҳам бор. Бир пайт драматург дўстимиз («драматург» деймиз-да энди, пиесаси саҳна юзини кўрди, ахир) гадойнинг қар-шисида тўхтаб, бирпас тикилиб қолди. Биз садақа берса керак, деб ўйладик. У бироз чайқалганича гадойга дашном берди:\n— Садақа сўраб ўтиргани уялмайсизми, ҳали ёш экансиз? Ундан кўра бирон жойда ишланг!\nАёл нолий кетди:\n— Вой, укажон, қандоқ қилай, бирон ҳунарим бўлмаса, ўқимаган бўлсам, қўлимдан нимаям келарди?\nДўстимизнинг драматурглиги тутиб кетди:\n— Нега қўлингиздан ҳеч нима келмас экан? Масалан, пиеса ёзиб, театрда қўйдиринг!..\nҲажвий асар ёзишнинг кўп яхши фазилатлари бор. Масалан, асарингизнинг унча-мунча камчилигини юмор билан «суваб» юборишингиз мумкин – ўзингиздан бошқа ҳеч ким сезмай қолади. Унинг ёрдамида адабиётнинг бошқа турларида ҳам бемалол қалам тебратаверасиз, ҳеч ким «қаранг, фалончи драматургияни қўйиб, шеър ёзишга ўтиб кетибди, тинчгина пиесасини ёзиб юравермайдими» деб таъна қилолмайди. Мен ҳеч қачон шеър ёзмаганман, ёзиш қўлимданам келмайди. Мабодо, шайтон йўлдан уриб, ёзиб қўйсам ҳам биров бир нима деёлмайди.\nФарғона театрининг етмиш йиллик тўйи муносабати билан уч-тўрт қатор бир нима қоралаб, театр жамоасини табриклаганим эсимда. Ёзганимни биров танқид ҳам қилгани йўқ, ҳеч кимнинг энсаси ҳам қотмади, аксинча, олқишлар билан кутиб олишди. Фарғона театри деганда, албатта, «Темир хотин»ни эсламай илож йўқ. Ҳамма мендан қандайдир мўъжиза кутарди. Шарофнинг шеър ёзишидан ортиқ қандай мўъжиза бўлиши мумкин?\nБиринчи бўлиб Қўчқор ролининг ижрочиси Муҳаммадсоли Юсуповни табрикладим:\nҚўчқор дедик, қўчқор бу деб боғлаб қўйди,\nНе-не қизлар юрагини доғлаб қўйди.\nКўз тегмасин дедими ё қизғандими,\nКелин бола унинг ўзин шохлаб қўйди.\nСпектакл режиссёри Олимжон Салимов ҳам бенасиб қолмади:\nЁмон пиеса келиб қолса қочолмайсиз,\nЯхшисига етволгудек чополмайсиз.\nҚўйинг ўша Саид Аҳмаду Шукруллони,\nМендан яхши драматургни тополмайсиз.\nКамтарлик шунчалик бўлади-да.\nКўпинча мухбир укаларимиз мендан «Адабиётга қандай кириб келгансиз?» деб сўраб қолишади. Мен: «Адабиётнинг орқа эшигидан кирганман, шунинг учун ҳам биров билиб, биров билмай қолган» деб жавоб бераман. Бу гапга гоҳида ўзим ҳам ишониб кетаман.\n← Аввалги Аввалги Эркин Усмонов. Китоб кўтарган одам\nКейинги → Кейинги: Туркиянинг Шонлиурфа вилоятидаги ўзбеклар ифторлик уюштирмоқдалар


Даҳшат! Шимкентлик 15 яшар қиз туғишган тоғасидан фарзанд кўрди | Бир пиёла чой\n← Ҳомиладор аёлларнинг асабийлашиши қандай оқибатларга олиб келиши маълум бўлди\nТошкентдаги хонадонлардан бирида босқинчилик қилган ўғрилар қўлга олинди →\nДаҳшат! Шимкентлик 15 яшар қиз туғишган тоғасидан фарзанд кўрди\nШимкентлик 15 яшар Жазира исмли қиз 11 ёшидан бошлаб тоғасининг тегинишларига бардош қилиб келганди. Айтишларича, уни 5 ёшида онаси бошқа эркакка турмушга чиқаётгани сабабли бувисининг тарбиясига топширган. Бувиси эса холасига берган. Қиз тўртинчи синфга ўтган-у, мактабга бормай қўйган. Холасига уй юмушларида ёрдам бериб юраверган.\n— Мен холамникида ўтин ёрардим, сув таширдим, идиш-товоқ ювардим, мол-қўйларга қарардим, — дейди Жазира. — Булар менинг мажбуриятим эди. Тоғам эса 50 ёшда эди. У 11 ёшимдан менга тегиниб келган. Агар бировга айтсам сўйиб ташлаш билан қўрқитган. Қўрққанимдан индамай юраверганман. 14 ёшга киргач, номусимни поймол қилди. Яна индай олмадим…\nЖазиранинг айтишига кўра, ҳомиладорлигини ҳам билмаган. Беш ой бурун қорин қисмида кучли оғриқ туйган-у, то унга ёрдам кўрсатгунларича кўзи ёриган.\n— Мен бор овозда бақирганимни эслайман, — дейди Жазира. — Холам чопиб тепамга келганда, бола туғилиб бўлганди. У мени сўроққа тута кетди. Онамни чақиртирди. Аммо у келмади. Холам мени савалай-савалай, туғруқхонага олиб бориб ташлади. Мен холамга шундан кейингина бор ҳақиқатни айтдим. У шу гапларимни терговчига ҳам айтишимни тайинлади…\nШимкентдаги маориф соҳасида ишловчи раҳбар ходимлардан бири Айгул Текебоеванинг гапига қараганда, биргина 2016 йилнинг ўзида шаҳарда беш нафар вояга етмаган қиз ҳомиладор бўлган.\n— Уларнинг икки нафари ўқув йили бошида ҳомиладор бўлди, — деди Айгул Текебоева. — Улар фарзанди дунёга келгач, ўқишни давом эттиришган. Ҳаммалари бизнинг назоратимиз остида. Жазирага ҳам билим олиши учун шароит яратиш ҳаракатидамиз.\nҲозир Жазиранинг фарзанди беш ойлик бўлди. Ўзи эса ўқишини давом эттиряпти. Боласига ҳам қараяпти. Фақат холасининг уйида эмаслиги ҳақида маълумотлар бор. Кўпчилик у Шимкентда ижарага уй топиб яшаётганини тахмин қилмоқда.


Ислом Каримов болалиги ҳақида Татьяна Каримова хотиралари / Ўзбекистон янгиликлари, энг сўнгги хабарлар\nЖАМИЯТ 0 Шархлар 3066 кўрилди\n– Ислом Каримовнинг болалиги уруш ва урушдан кейинги оғир дамларга тўғри келган\n– Ислом Каримов мактабга чиққан кезлари рус тилини билмас эдилар\n– У кишининг синфдошлари Ислом Каримовнинг иншоларидан олий ўқув юртига кириш имтиҳонида “шпаргалка” сифатида фойдаланишган\nЎзбекистоннинг Биринчи Президенти Ислом Каримовнинг болалиги ҳақида Татьяна Каримованинг хотиралари Каримов фондида Баён этилди.\n“Ислом Каримовнинг болалиги уруш ва урушдан кейинги оғир дамларга тўғри келди. Кичикликдаёқ пешона тери билан нон топиш нима эканини билдилар. Урушдан кейин барча машаққатли ҳаёт кечиргани маълум. Уларнинг ҳам оилалари эҳтиёжманд эди. Самарқанднинг эски шаҳар қисмида яшаган оддий оила. Ислом Каримов мактабга чиққан кезлари рус тилини билмас эдилар, аммо букилмас ирода, қатъият ва собитқадамлик боис рус мактабини олтин медалга битирдилар. У киши ёзган иншолар намуна ўлароқ бутун синфга ўқиб берилган экан. Кейинроқ синфдошлари тан олишича, Ислом Каримовнинг иншоларидан олий ўқув юртига кириш имтиҳонида “шпаргалка” сифатида фойдаланишган. Шу тариқа оддий оилада вояга етган йигит мактабни муваффақиятли тамомлаб, тақдирига пешвоз чиқмоқ учун сафарга отланди. Ўша кезлар олтин медал ва олам-олам орзулар у кишининг бор-йўқ бисоти эди. Тақдир ҳукми билан киндик қони тўкилган она заминга мустақил Ўзбекистоннинг Биринчи Президенти бўлиб мангуга қайтдилар.\nСинфдошларидан бири Ислом Абдуғаниевичнинг шахсий маслагини ёрқин намоён этувчи, мактаб йилларига доир бир воқеани хотирлаган эди. Ёзги мева йиғим-терими пайти ёши улуғ бир киши болалардан келажакда ким бўлишлари ҳақида сўрайди. Кўпчилик учувчи, токар каби касбларни эгаллаш истагини билдиради. Ислом Каримовнинг жавоби эса болаларни ҳам, катталарни ҳам ҳайрон қолдиради: “Мен Амир Темурга ўхшасам дейман!”\nМактаб йиллариданоқ Максим Горкий ҳикояси персонажи – ўз жонидан кечган, юрагини машъал каби ёқиб халқни қутқариб қолган Данко энг севимли адабий қаҳрамонлари бўлган. Унинг “Оташ каби ёниб, ўзгалар йўлини ёрит!” деган шиори ёш Ислом Каримовнинг юрагида муҳрланиб қолган. Бу кейинроқ Президентнинг ҳаётий маслагига айланди”, дейилади Баёнда.


22 май 2022, Тошкент вақти: 16:27\nҲайратондаги «Дўстлик» автомобиль ва темир йўл кўприги - февраль, 2019\nЎзбекистоннинг Термиз шаҳри яқинида қўшни Афғонистондан келиши мумкин бўлган қочқинларни жойлаштириш учун чодирлар лагери барпо этилди. Бу ҳақда Eurasianet нашри маҳаллий аҳолига таянган ҳолда хабар берди. Афғонистоннинг аксарият қисмида ҳозирда ҳукумат ва Толибон қўшинлари ўртасида жанглар давом этмоқда.\nҲудудни қўриқлаётган зобитлар журналистларга зонани суратга олишга рухсат бермаган.\n«Дўстлик» автомобиль ва темир йўл кўприги Термиздан 18 километр масофада жойлашган. Айнан шу кўприкдан совет қўшинлари Афғонистонга киритилган ва олиб чиқиб кетилган. Кўприк ва Термиз орасидаги ҳудуд асосан чўлдан иборат, аммо бир нечта кичик аҳоли пункти бор. Айнан шу ҳудудда чодир тикилган.\nЛагерь схемаси билан таниш яна бир журналист Eurasianet билан суҳбатда лагерда ётоқхона ва ускуналар билан жиҳозланган камида 80 та катта чодир тикилганини айтган.\n«Аммо ростини айтсам, у ер жуда иссиқ, ҳарорат қарийб 60°C даражага етади. Қандай қилиб у ерда яшаш мумкинлигини билмайман», - деди Eurasianet нашрига исмини ошкор қилмаслик шарти билан интервью берган журналист.\nEurasianet Давлат хавфсизлик хизматидан лагерь келажаги тўғрисида маълумот ололмаган.\nЛагернинг пайдо бўлиши Ўзбекистон ташқи ишлар вазири Абдулазиз Комилов АҚШга бир ҳафталик хизмат сафари билан борган бир кезга тўғри келди. У Вашингтон расмийлари билан Тошкент Афғонистонда тез ўзгараётган хавфсизлик вазиятига жавоб қайтариш масаласида қандай ёрдам бериши мумкинлиги тўғрисида музокара олиб боргани айтилмоқда.\nХабарларга кўра, 18 мингга яқин афғонистонлик кейинчалик иммиграцион виза олиш ҳуқуқини берадиган махсус визага топширмоқчи. Bloomberg ҳисоботида қайд этилишича, жараённи эндигина бошлаган афғонистонликлар учинчи мамлакатга жойлаштирилиши керак.\nТермиз яқинида тикилган чодирлар АҚШ визасини олмоқчи бўлганлар учунми ёки чегарадош туманлардаги жанглардан қочаётган афғонистонликлар учунми, маълум эмас.\nЎзбекистоннинг шундоқ биқинида жанглар содир бўлаётгани ўзбекистонликлар орасида хавотир келтириб чиқармоқда, айниқса, Термиздаги афғонлар орасида.\n«Термизда вақтинча ишлагани ва яшагани келган кўплаб афғон бор. Мен таниганлар ватанига қайтишни истамайди», - деб айтган Eurasianet нашрига исмини ошкор қилмаслик шарти билан интервью берган журналист.\n50 ёшли Абдуқодир Навоий Афғонистон шимолидаги Фарёб вилоятида туғилган, аммо 16 йилдан бери Ўзбекистон пойтахти Тошкентда яшайди.\n«Мен икки кун олдин Фарёбдаги отамга қўнғироқ қилиб, вазият ҳақида сўрадим. Унинг сўзларига кўра, атрофдаги барча ҳудудлар Толибон томонидан қўлга олинган, аммо толиблар мен туғилиб ўсган шаҳарга ҳали етиб бормаган. Жуда хафа бўлдим ва ота-онамнинг тақдиридан хавотирдаман. Отам 95 ёшда, онам 90 ёшда», - деб айтган у Eurasianet нашрига.\nНавоийнинг айтишича, Афғонистондаги вазият ёмонлашаверса, Ўзбекистондаги ҳозирда 10 мингга яқин бўлган афғонистонлик сони бир неча баробарга кўпайиши мумкин.\n«Ватан яқин ва биз бу ерда яхши ҳаёт кечиряпмиз, айниқса, Ўзбекистон афғонистонлик инвесторлар ва ишбилармонлар учун очилганини ҳисобга олсак».\nСўнгги икки ҳафта ичида Афғонистон ҳукумати ҳарбийлари бир неча маротаба жон сақлаш учун қўшни мамлакат ҳудудига қочиб ўтди.\nЎзбекистон Афғонистондан қочиб келаётган ҳарбийларга қарши қатъийроқ сиёсат олиб бормоқда. Расмий Тошкент уларни чегарани рухсатсиз кесиб ўтиш орқали халқаро қонунчиликни бузишда айблади.


Лот №: 3800\n"UzAuto Motors" AJ Хоразм вилояти филиали қурилиш-монтаж ишларини амалга ошириш бўйича танлов эълон қилади\n«UzAuto Motors» АЖ Хоразм вилояти филиали худудидаги контейнерлар майдончасида оғирлиги 245 тонна бўлган янги хавозали кран ўрнатиш ва кран ости йўлларини қуриш» объекти бўйича қурилиш-монтаж ишларини бажариш учун тижорат таклифингизни тақдим қилишингизни сўраймиз.\n«UzAuto Motors» АЖ Хоразм вилояти филиали худудидаги контейнерлар майдончасида оғирлиги 245 тонна бўлган янги хавозали кран ўрнатиш» объекти қурилиши бўйича буюртмачининг бошланғич баҳоси қўшимча қиймат coлиғи билан 954 437 121 сўмни ташкил қилади.\n«UzAuto Motors» АЖ Хоразм вилояти филиали худудидаги контейнерлар майдончасида кран ости йўлларини қуриш» объекти қурилиши бўйича буюртмачининг бошланғич баҳоси қўшимча қиймат coлиғи билан 3 061 731 315 сўмни ташкил қилади.\nТижорат таклифига қуйидаги ҳужжатлар илова қилиниши талаб этилади:\nҚурилиш-монтаж ишларини бажариш учун рухсатнома ёки лицензия; 2. Ташкилотнинг молиявий аҳволи тўғрисида молиялаштирувчи банкнинг маълумотномаси;\nСолиқ инспекциясидан маълумотнома;\nТашкилотда малакали мутахассисларнинг мавжудлиги тўғрисида маълумотнома;\nТашкилотда мавжуд бўлган машина ва механизмлар тўғрисида маълумотнома;\nТашкилотнинг асосий фондлари тўғрисида маълумотнома (балансда мавжуд бўлган бино ва иншоотлар ва ҳ.к.);\nТашкилот томонидан олдинги йилларда бажарилган қурилиш-монтаж ишлари тўғрисида маълумот;\nҚурилиш-монтаж ишларини бажариш муддати тўғрисида маълумот.\nИлова: Объект бўйича физик иш ҳажмларининг электрон шакли.\nҚурилиш-монтаж ишлари "UzAuto Motors " АЖ Хоразм вилояти филиали ҳудудида бажарилади\n15%га 85% амалга оширилади\nРеквизиты АО "UzAuto Motors"\nРеквизитлар: AЖ "UzAuto Motors"\nАТБ “InfinBank” Андижон вилоят филиали\nХисоб ракам: 2021 4000 6005 3230 5041\nV. Прикрепленный файл\n5617-Все онлайн продажи\n© 2018- 2021 АО "UzAuto Motors"


Қорақалпоғистонга яширинча 500 миллионлик “плёнка чиқиндилари” киритмоқчи бўлишди\nҚорақалпоғистон Республикаси божхона бошқармаси “Довут-ота” чегара божхона постига қўшни мамлакатдан кириб келган фуқаро О.О. бошқарувидаги “DAF” русумли юк автотранспорт воситасидаги ҳужжатларда кўрсатилган “плёнка чиқиндилари” товарлари ўрнатилган тартибда божхона кўригидан ўтказилди.\nНатижада, автомашинада кузатув ҳужжатларида ёзиб кўрсатилмаган, божхона ходимининг оғзаки сўровида айтилмаган, дастлабки сўровга кўра қиймати 480 миллион сўмга тенг бўлган жами 12 тонна “полиэтилен плёнка” товари борлиги аниқланди.\nЯна бир ҳолатда, мазкур пост орқали юртимизга кириб келган фуқаро М.П бошқарувидаги “DAF” русумли юк автотранспорт воситаси белгиланган тартибда божхона кўригидан ўтказилди. Текширув давомида, автомашинада умумий қиймати 73 миллион 900 минг сўмлик ҳужжатларда кўрсатилмаган автомобил шинаси борлиги аниқланди.


Аёлларга маслаҳатлар | Beka.uz\nОилавий муносабатлар, ички муҳит, рўзғор тутиш, саранжомлик борасида маслаҳатлар\nсешанба, 2015 Август 18 Лола\nпайшанба, 2015 Август 13 Лола\nМашҳур ёзувчи Лев Николаевич Толстой барча бахтли инсонлар бир-бирларига ўхшашлигини таъкидлаганди. Хўш, уларнинг умумий томонлари айнан нималарда экан? Замонавий рухшунослар буни қуйидагича тавсифлашади:\nякшанба, 2015 Август 02 Лола\nДунёда хунук аёлнинг ўзи йўқ, фақат гўзал бўлишни билмайдиганлар бор, деган экан бир файласув. Гўзаллик деганда кўпчилик чиройли пардоз ва кийимғкечакни кўз олдига келтиради. Бу бироз нотўғри тушунча, чунки гўзал бўлиш учун косметика ва чиройли кўйлакнинг ўзи камлик қилади...\nЁзда қандай рўза тутилади?\nпайшанба, 2015 Май 14 Лола\nЁзнинг иссиқ кунларида Муқаддас Рамазон ойи рўзасини қийналмай тутишни истасангиз қуйидаги қўрсатмаларга амал қилинг.\nХоналар учун парда танлаш\nдушанба, 2015 Май 04 Лола\nХонадоннинг файзли, ўзига хос дизайнли бўлишида пардалар танлови жуда муҳим. Дераза учун танланган пардалар бадиий безаклардан ташқари, яна қандай вазифаларни бажариши кераклиги ҳақида ўйлаб кўрганмисиз? Айтайлик уй ичидаги манзарани яшириш ва ҳарир парда ёрдамида ташқарини кузатиши мумкин...\nжума, 2015 Май 01 Лола\nсешанба, 2015 Апрел 28 Лола\nСтатистик маълумотларга қараганда, инсон мияси кун давомида миллиардлаб маълумотни қабул қилар экан. Уларнинг фақат маълум қисми хотирада сақланиб қолади. Айниқса, сиз кўриб, эшитиб ҳамда ёзиб олган маълумотлар кейинчалик эслашингизда қўл келади. Хўш, хотирани қандай қилиб мустаҳкамлаш мумкин? Қуйида бу борада бир нечта тавсия бериб ўтмоқчимиз...\nБекалар учун тавсиялар\nдушанба, 2015 Апрел 27 Лола\nУй-рўзғор буюмларидан узоқ вақт фойдаланиш учун шунга яраша эътибор ҳам зарур. Чунки ҳар бир буюмнинг яхши хизмат қилиши уй бекасига боғлиқ. Қуйидаги маслаҳатлар сизга бунда ёрдам беради деб ўйлаймиз...\nАёл машина рулида\nякшанба, 2015 Апрел 19 Лола\nАёллар учун машина бошқариш - жиддий машғулот. Уларда ўзларини авайлай билиш инстинкти кучли ривожлангани сабабли, машина бошқаришдан асосий мақсад мўлжалланган манзилга тез эмас, балки соғ-омон етиб олишдир. Бунда автомобилга ҳам, машина салонидаги йўловчиларга ҳам зарар етмаслиги муҳим ўринни эгаллайди. Ана шу сабаб аёллар эркакларга қараганда йўлда содир бўладиган автоҳалокатларга камроқ учрашади.\nшанба, 2015 Апрел 11 Лола\nАгар ипак кийим рангини йўқотган бўлса, 2 ош қошиқ сирка солинган 10 литр сувга 5 дақиқага ботириб қўйинг. Сўнг олиб, суви оқиб бўлганидан кейин қуруқ, тоза чойшабга ўраб қўйинг. Ипак матони сиқмаслик кераклигини унутманг.\nИпак кийимларни совунли аралашмага ивитиш керак. Агар либос ўта ифлосланган бўлса, 10 литр сувга 10 мл. миқдорда ичимлик содаси ёки новшадил спирти қўшинг...\nжума, 2015 Апрел 10 Лола\n"Буни кейинроқ бажараман. Эртага қилсам-чи? Ё индинга қолдираймикан?" Бу гаплар қанчалик кўп ишлатасиз? Ҳар куни?! Ахир ўша "кейин" ҳам қачондир келиши керак-ку! Унгача уйингиздаги юмушлар йиғилиб қолади-ку!\nНохуш ҳидларни кетказиш\nпайшанба, 2015 Март 26 Лола\nКўп ҳолатларда уй бекаларимизни ошхона ва уй хоналаридаги нохуш ҳидлар безовта қилиши мумкин. Лекин улардан тез ва осон қутулишни йўллари бор. Бунинг учун бекаларимизга қуйидаги усуллардан фойдаланишни маслаҳат берамиз:\nҚўлдаги нохуш ҳидни (балиқ, саримсоқпиёз ва шу каби хидларни) кетказиш учун қўлларни аввал туз билан ишқалаб, сўнг совун билан ювиш керак.\nОғиздан келаётган саримсоқпиёз ҳидини петрушка чайнаб кетказиш мумкин...\nКийимларингиз хавфсизлиги учун\nякшанба, 2015 Феврал 08 Лола\nУйнинг кўркига кўрк бағишлайдиган ва кийимларимиз хавфсизлигини таъминлайдиган шкафларсиз ҳаётимизни тасаввур қилишимиз бирмунча қийин. Ўз бағрида энг севимли кийимларингизни сақлаётган шкафларга ҳам беэътибор бўлмаслик керак. Шу боис, шкафларни ҳеч бўлмаса, бир йилда икки маротаба (иложи бўлса ҳар фасл алмашишидан олдин) чангдан тозалаш лозим. Тозалаб бўлгач, шкафнинг эшикларини кенг очиб, бироз шамоллатиб олинса, янада яхши бўлади.\nТақинчоқлар қандай тозаланади?\nсешанба, 2015 Феврал 03 Лола\nМаълумки, узук, зирак, билакузук ва тилла занжирлар каби қимматбаҳо тақинчоқларнинг юзасига тезда чанг тўпланади. Шу боис, тақинчоқларни вақти-вақти билан тозалаб туриш лозим. Қуйидаги маслаҳатларга амал қилсангиз, улар янада узоқ йиллар кўзингизни қувнатиши шубҳасиз:\nдушанба, 2015 Январ 26 Лола


Рўйхатга туриш (доимий яшаш жойининг рўйхатга олиниши) – Москва келадиган РФ фуқароларининг ҳаётини анча енгиллаштиради. Фақат Россия фуқаролари рўйхатга туришлари мумкин, хориж фуқароларининг рўйхатга туришларига рухсат берилмайди. Рўйхатга турганингиздан кейин СТИР гувоҳномаси, тиббий суғурта полиси ёки пенсия гувоҳномасини расмийлаштирсангиз бўлади.\nМосква ёки Москва вилоятида рўйхатда турмоқчимисиз? «Регистралкин» компанияси ишингизни осон қилади!\nДоимий рўйхатга олинганда паспортга шуни тасдиқлайдиган муҳр қўйилади. Рўйхатга олинган бўлсангиз Москвада хоҳлаган ишингизда ишлайсиз, бирор муаммосиз уй ижарага оласиз ёки керакли шаҳар хўжалиги хизматига мурожаат қилишингиз мумкин. Қайси бири қулайлигига қараб «Регистралкин» мижозларига Москвада ёки Москва вилоятида рўйхатда туришларига ёрдам беради. Хорижлик фуқароларга бу хизмат ҳар доим ҳам тўғри келмайди, лекин уларнинг вақтинча яшашга рухсат ёки яшашга рухсат олишларига ёрдам беришимиз мумкин.\nБу хизматни буюртирганда қуйидагиларни эътиборга олишингиз керак бўлади:\n- 14 ёшга тўлмаган болани фақат отаси ёки онаси билан доимий рўйхатга қўйиш мумкин ёки отаси ёки онаси рўйхатга қўйилган жойга ҳам ёзиб қўйса бўлади.\n- Москвада рўйхатда туришга 3 иш кунидан 10 иш кунигача вақт кетади.\n- Рўйхатга қўйиш учун шартнома расмийлаштирганда ёки ариза берганда хизмат ҳақининг 50 фоизидан 100 фоизигача тўлаш керак бўлади.\nМижозларимизнинг муоммоларини ҳал қилишга ёрдам берамиз. Сифатли хизмат қиладиган малакали мутахассисларимиз ишингизни тез ва аниқ битириб беришади.


Батафсил... Янги шарх қўшиш Севимли «Суғдиёна»нгиз яна сиз билан! Газетамизнинг 4-сонида\nБатафсил... Янги шарх қўшиш Жайҳун соҳилидаги жавоҳир — Қорақалпоғистон Республикаси!\n«SUG‘DIYONA» азиз муштарийларига янгидан-янги лойиҳаларни тақдим этишдан чарчамайди. Газетамизнинг ушбу сонидан бошлаб, юртимиз бўйлаб саёҳатга отланамиз! Биргаликда! Бунинг учун сиз жамадон йиғиб, поезд ёки самолётга чиқишингиз шарт эмас. Шунчаки, саҳифаларимизни ўқиб борсангиз бўлди. Илк саёҳатимизни мамлакатимизнинг жавоҳирларидан бири — Қорақалпоғистон Республикасидан бошлаймиз!\nБатафсил... Янги шарх қўшиш Асл ишқ ...\nМуҳаббат шундай улкан кучки, у ерда юрганларни кўкка, кўкдагиларни эса ерга тушириб қўйишга қодир. Бинобарин, севги аслида эски туйғу, лекин у ҳар бир қалбда қайтадан туғилади, янгиланади. Бугунги қаҳрамонларимизнинг айнан шу буюк туйғуга бўлган муносабатлари билан ўртоқлашамиз...\nБатафсил... Янги шарх қўшиш Севимли «Сугдиёна»нгиз яна сиз билан! Газетамизнинг 3-сонида\nБатафсил... Янги шарх қўшиш Севимли «Сугдиёна»нгиз яна сиз билан! Газетамизнинг 2-сонида\nБатафсил... Янги шарх қўшиш Севимли «Сугдиёна»нгиз яна сиз билан! Газетамизнинг 48-сонида:\nБатафсил... Янги шарх қўшиш Янги йилни ресторанда кутамиз!\n“Янги йилни қандай кутиб олсанг, йилни шундай ўтказасан” деган нақл барчамизга таниш. Кўпчилигимиз уни оила даврасида кутамиз. Аммо баъзида одатларга янгилик киритиш ҳам зиён қилмайди. Бу йил аввалгиларидан ўзгача бўлади, дейдиганларни 2015 йилни қаерда кутиб олиш мумкин ва бу қанчага тушади, деган савол ўйлантириши табиий. Шу муносабат билан пойтахтдаги айрим ресторанларининг таклифларини кўриб чиқамиз.\nБатафсил... Янги шарх қўшиш 2015 йил мунажжимлар башорати\nБатафсил... Comments (1) Севимли «Сугдиёна»нгиз яна сиз билан! Газетамизнинг 47-сонида:\nСевимли «Сугдиёна»нгиз яна сиз билан! Газетамизнинг 46-сонида:\n«БИР ТАРАФ НОРОЗИ БЎЛСА, АЖРАТИШМАЙДИМИ?»\nСевимли «Суғдиёна»нгиз яна сиз билан! Газетамизнинг 45-сонида:\nСевимли «Сугдиёна»нгиз яна сиз билан! Газетамизнинг 44-сонида:


Добавлено: 06.06.2016, 14:44\n“Ҳар биримиз ҳаётимизда баъзан ғаройиб, баъзида қўрқинчли, айрим пайтларда ҳайратланарли воқеаларга дуч келиб турамиз. Мен ҳам ана шундай воқеага яқиндагина дуч келдим”, дея ўз мактубини бошлабди қашқадарёлик мухлисимиз Ғиёс Фазлиддинов. Давоми эса ундан-да қизиқ. Келинг, биргаликда ўқишда давом этамиз...\n“Эшитган бўлсангиз, боболаримиз, момоларимиз гоҳида “Ўзи у ер хосиятсиз, дуо ўқиб туриш керак”, дея айрим сирли жойлар гапириб қолади. Бизнинг қишлоғимизда ҳам худди шундай жой бор эди. Номи ҳам ажойиб — Ажиноёқ.\n— Бобо, Ажиноёқ нима дегани? Буришиб-тиришиб қолган, ажинли оёқми? — сўрагандим бир гал бобомдан.\nБу гапдан сўнг мен ҳам ишонгандек бўламан. Лекин эсимдан чиқиб кетади гоҳо. Ана шундай, Ажиноёқнинг миш-мишлари ёдимдан кўтарилган дамлар эди.\n— Болам, Боғлига бориб келсанг-чи? — деб қолди бобом яқиндагина қўшни қишлоқчани назарда тутиб.\n— Ортиқ ака бор-ку! Сизлар Хўрозқанд бобо дейсизлар. Бир пайтлар хўрозқанд сотган. Ўша бир қўзили совлиғини сотаётган экан. Қўшнимиз раисга телефон қилибди. Раис “Олмайман”, деди. Пул зарур бўлгани учун арзон бераётган экан. Олиб қўяйлик. Эшакни миниб ол. Ортасан-у, олиб келасан.\n— Ярамас, қўзини қочирдинг! — дедим беихтиёр бақириб. Кейин бирдан Ажиноёқда турганим ёдимга тушиб, юрагим ортга тортди. Ўзим билмаган ҳолда калима қайтаришга тушдим. Ишонасизми, ҳалиги шам ёғдуси лип этиб сўнди. Қўйим ҳам ўзига келиб маъради. Қўзиси ёнига югуриб келди. Уйга қандай етиб келганимни билмай қолсам, денг. Рангимда қон қолмаганини кўриб онам сув ичирди. Лабларим атрофига учуқ тошиб кетганди...”


"Сиздан миннатдорман, қалби уйғоқ азиз юртдошим!" - Zamin.uz\n23:20 / 14.07.2018\n"Сиздан миннатдорман, қалби уйғоқ азиз юртдошим!"\nШу пайт йўл чеккасида тўхтаган машинадан тушган киши тезда боланинг олдига келиб: “Йўлдан ўтказиб қўяйми?”, - деди. Болакай бош ирғади. Йўловчи атрофга боқиб, боланинг ота-онасини излади. Уйи қаерда эканини сўраганида эса у ўзи турган тарафни кўрсатди.\nШунда йўловчининг: “Қани, уйингга тез югур-чи, йўлга яқинлашсанг, нақ қулоғингни кесиб оламан-а”,- деган “пўписа”сидан кейин бола уйи томонга велосипедини “учириб” кетди.\n“Сиздан миннатдорман, қалби уйғоқ азиз юртдошим!”\nМанба: mahalladosh.uz “Замин” янгиликларини “Telegram”да кузатиб боринг\n13-12-2018, 15:00, Ҳаёт тарзи\n25-09-2018, 12:36, Ҳаёт тарзи\n13-04-2018, 18:50, Ҳаёт тарзи\nДуонинг кучи (таъсирли воқеа)\n16-03-2018, 20:03, Ҳаёт тарзи


25/Октабрь/2021 Сайлов - 2021\nПокистонлик халқаро кузатувчи: Биз бўлган сайлов участкаларида овоз берувчилар учун барча шароитлар яратилганига гувоҳ бўлдик\nТОШКЕНТ, 25 октябрь. /«Дунё» АА/. Покистондаги Глобал ва стратегик тадқиқотлар маркази президенти, халқаро кузатувчи Жаффрей Саййид Холид Амир кеча бўлиб ўтган Ўзбекистон Президенти сайлови ҳақидаги фикр-мулоҳазаларини билдирди, деб хабар бермоқда «Дунё» АА мухбири.\n- Овоз бериш жараёнини бевосита кузатиш учун олтита сайлов участкасида бўлдик. Биз борган участкаларда барча шароитлар ва стандартлар тўғри ташкил этилганига гувоҳ бўлдик. Сайлов жараёни очиқ - ошкора ўтганини кўрдим. Айниқса, зарур ҳолларда уйда овоз бериш имконини берадиган махсус сайлов қутилари ташкил этилгани менда катта таассурот қолдирди. Тўғриси, яна қаерда бундай амалиёт борлигини билмайман. Бу сайловда иштирок этаётган барчага бир хил эътибор қаратилаётганининг тасдиғидир.\nСайловларга ёшларнинг муносабати ҳам менга ёқди. Улар ўз қизиқишини кўрсатди. Кекса авлод ҳам анча фаол бўлди. Мен ёши улуғ онахон билан суҳбатлашиш имкониятига эга бўлдим. У ўз мамлакати учун энг яхши танловни амалга оширганини билдирди.\nПокистон-Ўзбекистон алоқалари узоқ асрларга бориб тақалади. Маданиятларимиз ва динимиз бир. Икки халқнинг анъаналари ҳам жуда ўхшаш. Бугунги авлод тарихий алоқаларни янада мустаҳкамлаши керак.\nМарказий сайлов комиссияси “Миллий тикла...\nБугун Марказий сайлов комиссияси (МСК)нинг навбатдаги йиғилиши бўлиб ўтди...\nГермания нашрлари ташаббуси билан «Faceb...\nГерманиянинг «Berliner Telegraph» ва «Афиша Аугсбурга» нашрлари ташаббуси билан «Facebook...


Бўлажак бизнес-шерик ҳақида очиқ маълумотлар —...\n05.12.2018 09:57 0 167\nДавлат хизматлари агентлиги янги махсус платформани ишга туширди, бу ҳақда агентликнинг Жамоатчилик ва ОАВ билан алоқалар бўлими «Xabar.uz»га маълум қилди. Хабарга кўра, бу платформа ёрдамида бўлажак бизнес-ҳамкор (юридик шахс ёки якка тартибдаги тадбиркор) тўғрисида маълумот олиш, унинг ишончли эканлигини текшириш мумкин.\nХўш, бу платформа нима ва ундай қандай фойдаланилади?\nАввало шуни айтиш керакки, бу хизмат Давлат хизматлари агентлигининг Буюк Британияга хизмат сафарининг ташрифи яққол натижасидир. Ташрифдан мақсад мазкур давлатда хизматлар соҳасининг энг яхши амалиётларини ўрганиб, ижобий тажрибаларни Ўзбекистонда ҳам жорий этиш эди. Сафар натижаларига кўра, Британиянинг «Companies House UК» га ўхшаш, аммо маҳаллий шароитларга мослаштирилган махсус платформа яратишга қарор қилинди. Унинг ёрдамида тадбиркорлик субъектлари ҳақида асосий маълумотларни очиқ, онлайн равишда олиш имкониятини яратиш кўзда тутилган эди.\nМазкур сервиснинг асосий вазифаларидан бири — фуқароларга келажакдаги ҳамкорлари билан алоқаларни ўрнатишда фирибгарликларнинг олдини олишдир.\nПотенциал бизнес-шерик ҳақида иккита портал орқали онлайн маълумот олиш мумкин:\nАввалги маълумотлар базасида маълумотларни шаффоф тарзда тақдим этиш имконияти мавжуд бўлмаган, бу эса инвесторларнинг юридик шахс тўғрисида тўлиқ маълумот олиш имкониятини чеклаган эди.\nЭндиликда мазкур тизим рўйхатдан ўтган санадан тортиб, бошқарувчи тўғрисида маълумот, агар юридик шахслар ҳақида гапирадиган бўлсак, муассислар ва уларнинг устав жамғармасидаги улушига тегишли мавжуд маълумотларни автоматик тарзда тақдим этади.\nСиздан фақатгина тегишли тадбиркорлик субъектининг СТИР-рақамини киритиш талаб этилади.\nБу каби платформани яратиш — мамлакатимизнинг инвестиция муҳитини яхшилаш, бизнес фаоллигини оширишга қаратилган қадамларидан биридир.\nтадбиркорлик давлат хизматлари махсус платформа\nИқтисодиёт 01/10, 12:15